text:
Í 1890 árunum búgva Conor og familja hansara í kongaríkinum Saltoyggjunum uttan fyri írsku strondina. Saman við lærumeistara sínum granskar Conor flúgvitøkni og ger annars rannsóknarferðir á borgini saman við kongsdóttrini, Isabellu. Men teir sorgleysu dagarnir fáa bráðan enda tann dagin, hann kemur fram á eina samansvørjing móti kongi. Tá ið Conor roynir at forða fyri hesum, verður hann skýrdur svíkjari og fongslaður á Lítlu Saltoy. Har noyðist hann at stríðast fyri lívi sínum, meðan hann og hinr fangarnir verða noyddir at grava eftir diamantum í ómenniskjaligum umstøðum.
Bert ein máti er at sleppa burtur av Lítlu Saltoy, og tað er at flúgva. Conor brúkar alla tíðina, hann er í fangatippinum, at gera ætlanir fyri at byggja eina flúgvandi maskinu, og einaferð noyðist Conor at hava álit á, at kollveltandi flogútbúnaðurin skal vera ført fyri at halda honum á flogi.
Fyri at bjarga familju sínari og at rætta ein ræðuligan skeivleika noyðist Conor at verða fyrstur at røkka dreyminum at flúgva.
Aftur


c: text/html

text:
Dagfinn Olsen 15.03.2014 (22:37)
Ársins tónleikaheiður: Simme
Dia Jacobsen, Kringvarpsstjóri, handaði, og tá hann avdúkaði, at tann, ið fekk heiðurin, m. a. hevði havt egnan tónleikahandil í mong ár (45 ár), so reistist fjøldin í salinum, tí tá vistu øll hetta, at Simme fekk heiðurin, og hann kundi standa og uppliva allan salin í Norðurlndahúsinum á gosi og standandi og klappandi fagna legenduni. Stór undirtøka.
Men Simme, sum altíð lítilátin, takkaði fyri. Segði, at hann byrjaði tíðliga, og endaði seint. Hann sipaði til tónleikalívið, men nú fór hann heim við FMA heiðurslønini.
Eftir seinastu heiðurslønarhandina sang Hanus G. Johansen og Cantabile, ið hava tikið upp til fløgu, ið kemur út seinn í ári.
Sí annars myndatema her á in.fo síðini
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Mina Reinert
Mina Reinert (fødd 30. september 1946 í Sørvági) er ein føroyskur rithøvundur, korrespondentur, lærari og ummælari.[1]
Hon bleiv studentur úr Hoydølum 1966, bleiv útbúgvin korrespondentur í enskum og týskum 1967, arbeiddi hjá ymsum donskum fyritøkum og las eisini franskt við Københavns Universitet. Flutti heim til Føroya í 1976 at arbeiða á Frímerkjadeild Postverks Føroya, har hon var til 1987. Síðani hevur hon útbúgvið seg og arbeitt sum lærari í enskum og informatiónsviðgerð á Føroya Handilsskúla. Mina hevur skrivað útvarpsleikir, sjónleikir, stuttsøgur og yrkingar, sum hon hevur útgivið í tíðarritunum Følv, Birting og Brá. Í 1996 kom krimiskaldsøgan Duldar leiðir, sum varð útgivin á Mentunargrunni Studentafelagsins.[2]
Innihaldsyvirlit
Útgivið[rætta | rætta wikitekst]
Krimiskaldsøgur[rætta | rætta wikitekst]
- 1996 - Duldar leiðir, Mentunargrunnur Studentafelagsins
Stuttsøgur[rætta | rætta wikitekst]
- Saltbússan (útgivin í Følv og Birting)[3]
- Skuggin (útgivin í Følv og Birting)
- Ketogan (útgivin í Følv og Birting)
- Speglini (útgivin í Brá)
- Útlagin (útgivin í Birting)
Sjónleikir[rætta | rætta wikitekst]
- 1987 - Stjørnubarnið (sjónleikur, frumframførdur í 1989 í Sjónleikarhúsinum og í Finnlandi)
- 1995 - Ozon (skrivaður og framførdur av ungfólki úr Sundalagnum í Eydnuni á Oyrarbakka, í Noregi og í Norðurlandahúsinum á ólavsøku 1995.)
Yrkingar[rætta | rætta wikitekst]
- Kavaflykran (útgivin í Følv og Birting)
- Orðið (útgivin í Brá)
- Til gleðina (útgivin í Brá)


text:
Orð: Páll Isholm
Lag: Eyðun á Lakjuni
Eg siti aftur her í míni egnu verð,
alt melur runt í ring, eg geri skúlating.
Eg skriva skal ein stíl um lítla orðið smíl,
kann skriva, hvat eg vil, men veit tó ikki, hvat skal til.
Eg hoyri so nógv tos, men hómi einki bros,
nógv fólk, sum sýnast glað, men tó í ringum lag.
Ein dag eg skilja man, hvat gleði skapa kann,
tá pennur fer á flog, eg skrivi hesi boð.
Eitt smíl kann fáa øll at smílast aftur,
eitt smíl kann kveikja vón, har eingin var,
eitt smíl kann gerast tær ein kærur skattur,
eitt smíl kann geva spurningum eitt svar.
Og soleiðis tað gekk, eg nýggjar vónir fekk,
sum hjálptu mær á ferð úr míni dreymaverð.
Eg hugdi upp og sá eitt vinsælt eygnabrá,
frá lærara eitt smíl fyri góðan stíl.
Eitt smíl kann fáa …..
Eitt smíl kann gera nógv, tað finnast túsund prógv,
eitt mál, sum allur heimurin kann skilja.
So nógv tað hava sæð, sum síðan blivu glað,
tí skalt tú ikki smílið burtur dylja.
Eitt smíl kann fáa …..Goym tekstin


text:
Orð: Robert Boswell
Lag: James McGranahan
Týtt: Victor Danielsen
1. Hvør kærleiki mót syndarum
av Gudi vístur er,
at tað, sum var fortapt, fortapt,
til síni børn hann ger!
Niðurlag: Áh, hvør stóran kærleika,
hvønn kærleika vár Faðir víst mót okkum hevur,
at vit, at vit skulu nú
eiga hetta navn: Hans børn!
2. Ei longur langt av leið, men nú
ígjøgnum blóðið nær
og fagnað í tí elskaða,
vit eru Gudi kær.
3. Nær Jesus kemur, er ei kent,
og hvat vit verða tá,
men at vit verða honum lík,
og sum hann er hann sjá.
4. Og tann, sum eigur hesa vón,
hann reinsar sjálvan seg;
men verðin kennir ei títt fólk,
hon kennir ikki teg!


text:
Eg eri sum eitt barn á jólum. Jólini eru uttan iva mín yndis høgtíð. Eg njóti at baka og hugna um heima bæði á jólum og allar aðrar dagar á árinum. Tað stuttliga við høgtíðum er at gera okkurt kreativt... Continue reading →
*** HVUSSU BLÍÐ FÓLKINI ERU *** Eg veit ikki heilt hvat eg vantaði, áðrenn eg fór. Men eg var í hvussu er ikki klár uppá at møta einum so fittum fólkaslagi. Alt frá starvsfólkunum á flogvøllinum, til starvsfólk á matstovum... Continue reading →
Nokk av sukri og sjokulátu, so gongur tað nokk! Set ovnin á 170 stig Tilfar til eina køku við diametur á 20 cm 140 g sukur 1 egg 40 g smør 100 g mjøl 20 g kakaopulvur 1 tsk vaniljusukur 1... Continue reading →


text:
Føroyskur dansur
Føroyskur dansur stavar úr miðøld. Hetta er dansur uttan ljóðføri, ístaðin verður kvøðið. Føroyskur dansur hevur verið vanligur í stórum partri av Evropa, men nú er tað bara í Føroyum, at hann er livandi
Stuttleikin við tí føroyska dansinum liggur fyri mestan partin í, at hann verður troddur til sang, kvæði, kempivísur og fólkavísur, sum verða sungnar fyri av einum ella fleiri skiparum, meðan øll taka undir í viðganginum við endan av hvørjum ørindi. Øll tey dansandi fylgja hugtikin við í søgugongdini í kvæðinum, og tá okkurt serliga yndisligt ella hugtakandi kemur fyri, sæst tað á andlitsbrøgdum og atferð teirra dansandi – tá ruðileikin í bardaganum kemur fyri, taka tey hendurnar fastliga saman, og tá sigur er vunnin, loypa tey av gleði.
Sjálvur dansurin gongur fyri seg soleiðis, at fólk taka saman hendur og gera ein ring, og um fleiri koma upp í ringin, verður hann brotin og eitt innvik ringist inni í sjálvum ringinum. Er fólkatalið til tess og stovan nóg stór, ringist so aftur eitt innvik innan í tí fyrra, og so framvegis – men altíð í einum samanhangandi dansiringi, so at tann dansandi má fylgja hesum innvikunum i ringinum, og viðhvørt er í tí uttara ringinum, og løtu seinni í tí innara. Tey dansandi koma sostatt framvið hvørjum øðrum andlit til andlit og møtast tvær reisur í hvørjum umfarið.
Innihaldsyvirlit
Stígingarstev (Vanligur dansur)[rætta | rætta wikitekst]
Kvæðaløgini eru í sættaparts takt, sum verður hildin av jøvnum og einstáttaðum fótatrampi. Vanligasti dansihátturin er tað sokallaða “stígingarstevið”.
Tey dansandi flyta seg støðugt til vinstru, so at hvør takt í tónleikinum verður fylgd av seks trinum.:
- vinstri fótur tekur eitt trin frameftir (til síðuna)
- høgri fótur verður fluttur móti tí vinstra,
- vinstri fótur flytur seg aftur fram,
- høgri fótur flytur seg tætt at vinstra,
- høgri fótur traðkar til síðuna ella eitt fet aftur,
- vinstri fótur flytur seg aftur móti høgra,
og soleiðis verður hildið fram óavbrotið, við sama stevið í takt við tónleikin. Er tað ein álvarsom vísa ið verður sungin seigliga, fylgir dansurin spakuligari og sinniligari.
Trokingarstev[rætta | rætta wikitekst]
Eitt frábrigdi av dansinum er “trokingarstev” (av at troka), har fólk sum vanligt halda saman hendur í einum óbrotnum ringi, men standa still ella fara eitt sindur aftureftir við tí vanliga stevinum meðan ørindið verður sungið, og so flyta seg frameftir við sama stevi, tá niðurlagið kemur fyri. Til henda dans verða serliga skjótar og lívligar vísur nýttar. Hetta stev er burturfallið norðanfjørðs, men í Suðuroy, serliga í teimum syðru bygdunum, havi eg ofta luttikið í hesum dansi. Í heila tikið leggja fólk har ein heilt annan dent á dansin enn norðanfjørðs, har tað oftast er tað einstáttaða stevið, ið dentur verður lagdur á.
Bandadansur[rætta | rætta wikitekst]
Eitt triðja slag av dansi, har skjótar og livligar vísur verða nýttar, er bandadansurin. Har standa fólk í tveimum røðum, 1 – 2 alin frá hvørjum øðrum, menn á aðrari síðuni, og kvinnur hinumegin við einum bandi ímillum sín. Meðan vísan verður sungin, stendur man í stað og trínur tað vanliga stevið, men tá niðurlagið byrjar, verða hendurnar, ið halda bondunun, lyftar upp í loft, og úr tí endanum av røðini, sum andlitini venda ímóti, boyggja fólk seg parvís undir tey lyftu bondini, til tey eru komin út aftur úr røðini, snara sær á og hevja aftur bondini yvir teimum, tey tá møta. Steðgað verður á tí plássinum har hvørt parið byrjaði, og so byrjar alt umaftur og heldur fram til vísan er endað. Hetta er ein sera lívligur, men eisini troyttandi dansur.
Dansispøl[rætta | rætta wikitekst]
Fyri uttan sjálvan dansin eru eisini fleiri ymiskir jólaleikir, og nakrir av hesum leikum verða leiktir til sangir, ið hoyra til. Summir leikir eru serføroyskir (sum t.d. Frísavísa), aðrir eru komnir aðrastaðnis frá, t. d. at ríða ediling, sum eisini er íslendsk vikivaka: “her riðr Hoffin...”, og somuleiðis finnast í Jútlandi (samanber Lyngbye fær, kvæder, s. 37 – 38 og 589). Svabo hevur í 5. bindi av sínum ferðafrásagnum á tí Kgl. Bókasavninum sagt frá einari rúgvu at tílíkum leikum, sum verða nýttir til samkomur í húsunum ella úti undir opnum himli.
Kelda[rætta | rætta wikitekst]
- Tjatsi.fo (týðing eftir Anker Eli Petersen)


text:
Ingi Samuelsen
21.03.2018 - 08:37
Tíðindi > Vinna & Tøkni > Alivinna
Bakkafrost hevur ætlanir um at byggja eitt virki at taka sær av avlopinum frá framleiðsluni og framleiða orku burtur úr tí.
Hetta framgongur av fyrstu frágreiðing um byrðardygd – ’sustainability report’ -, sum stóra alifyritøkan júst hevur lagt úr hondum.
Ætlanin er at fara í samstarv við aðrar alarar og bøndur fyri at fremja hesa ætlan. Sambært frágreiðingini er talan um eitt biogassvirki, sum skal framleiða hita og tøð. Málið er, at hetta virkið skal vera komið í lag í 2020.
Í frágreiðingini hjá Bakkafrosti verður víst á mál, sum fyritøkan longu hevur nátt. Eitt nú at kundarnir stórt sæð eru nøgdir við vøruna, at fyritøkan hevur eitt stórt tal av fólkum í arbeiði – yvir 1.100 – sum koma ymsa staðni úr Føroyum, at framleiðslan er munandi reinari nú og at nýtslan av heilivági er í minking, at nýggjur virkisbygningur er latin upp, sum gagnnýtir orku frá sjálvari framleiðsluni til upphiting av bygninginum, og at ein stór upphædd fer út í lokalsamfelagið umvegis lønir (yvir 400 milliónir krónur), partafelagsskatt (næstan 320 milliónir) og stuðul til lokalar verkætlanir (næstan 2 milliónir).
Málsetningurin fyri komandi tvey árini er, umframt ætlaða biogassverkið, at gera eina nýggja ætlan fyri starvsfólkaøkið, at varðveita eitt høgt støði av omega 3 í matvøruni og nøgdsemið hjá kundunum, at gjøgnumføra ein burðardyggan fóðurpolitikk og at stovna ein grunn – Healthy Living Fund -, ið skal saka sær av samfelagsligu íløgunum í framtíðini.
Frágreiðingin á enskum kann lesast her. Ætlandi kemur ein føroysk útgáva í sambandi við aðalfundin hjá Bakkafrost, sum verður 13. apríl.


text:
Jógvan Hugo Gardar
11.10.2014 - 20:43
Belfast er býurin har ósemjan millum katolikkar og protestantar í Norður-Írlandi var sjónligast. Í fleiri førum, frá seinnu helvt av sekstiárunum og eini 15-20 ár fram í tíð vóru bumbubrestir og dráp meir ella minni gerandiskostur.
Býurin er framvegis í tveimum - har katolikkar búgva, og har protestantar búgva. Tað er framvegis óhugsandi at ein protestantur setur búgv í katólsku býarpørtunum, og umvent.
Mest sjónliga tekin um hesa ósemju, burtursæð frá múrinum, er Divis Tower. Háhúsið sum stendur á eini høvd í Divis Street sæst um stóran part av býnum. Her setti bretska fregnartænastan búgv í ovastu hæddunum, har teir sóu um stóran part av Vestur-Belfast, katólku økini og inn í Shankill, har protestantarnir búgva.
Tað skal eisini hava verið skotið við skørpum frá háhúsinum.
Í dag er Divis Tower ímyndin av bretsku hjáveruni +i Belfast, men fregnartænastan er flutt út. Framvegis er múrurin har sum skilir bólkarnar frá hvør øðrum - og portrini verða framvegis stongd tá myrkrið kemur, fyri at forða fyri ófriði.
Føroyska A-landsliðið í fótbólti spælir dyst í Belfast í kvøld.


text:
Niels Petersen
29.06.2016 - 11:35
Tíðindi > Uttanlands - Yvirgangur
Atatürk flogvøllurin varð í gjár álopin av trimum yvirgangsmonnum skrivar DR.dk í morgun. Í gjár ljóðaði annars, at teir einans vóru tveir. Allir tríggir hava vist havt bumbubeltir á sær, men eydnaðust nokk ikki heilt so væl við síni atsókn, sum teir helst høvdu ætlað. 36 menniskju lótu tó lív og heili 147 blivu særd í álopinum. Ongin hevur enn tikið ábyrgdina av álopinum.
Turkisk løgreglulið fóru heilt skjótt í skotbardaga við yvirgangsmenninar, og endin var, at tveir av teimum brustu nærum samstundis, tætt við ein parkeringskjallara við flogvøllin. Ein bumbumaður náddi inn í komuhøllina, har hann lat bumbuna bresta, og sora meginpartin sundur.
Hvussu tað hendi
Um klokkan 21:11 í gjárkvøldið byrjaðu miðlar at greiða frá um bumbuálopið á Atatürk flogvøllin í Istanbul.
Tríggir menn byrjaðu at skjóta við Kalashnikov riflum tætt við komuhøllina á flogvøllinum.
Sambært Turkiska forsetisráðharranum, Binali Yildirim, komu teir tríggir yvirgangsmenninir við hýruvogni til flogvøllin. Men enn er óvissa um, hvar teir síðani fóru.
Ein eksplotión var í komuhøllini, og ein í einum parkeringskjallara. Tann triðja var tætt við metroina, tætt við parkeringskjallaran.
Løgreglan royndi at steðga teimum, og tað bleiv til skotbardaga við yvirgangsmenninar. Tað eydnaðist tí yvirgangsmonnunum at sprongja seg.
Meginparturin at teimum dripnu eru turkar men sambært Yildirim kann tað væntast, at útlendingar eisini eru millum tey løstaðu.
Atatürk flogvøllurin, ið liggur vestanfyri Istanbul er triðstørsti flogvøllur í Europa. Umleið 60 milliónir ferðandi ferðast gjøgnum turkiska flogvøllin árliga, og tað eru bert Heathrow í London og Charles de Gaulle í París sum flyta fleiri ferðafólk.
Komuhøllin fekk nógvan skaða av bumbubrestunum (Mynd: DR.dk)


text:
Orð og lag: Uni Arge
Mitt í býnum gongur hann hvønn dag
Millum húsini í góðum lag
Um tað regnar ella sólin sær
Allatíðina hann gongur har
Onnur koyra bil og síggja hann
Tey fata ikki, at hann altíð kann
Ganga runt í hesum stóra bý
Tey skilja ikki, at hann hevur tíð
Hann er ein víðagitin býarmynd
Og altíð siga tey, at tað er synd
At hann her gongur sum ein glatað sál
Men hann gongur til hann kemur á mál
Hann fer ongantíð avstað við skund
So hann gongur neyvan nógv á fund
Eingin veit við vissu hvør hann er
Ella hvat hann her í býnum ger
Men tað frættist, at hann er stórt skald
Hann á orðum og á tankum hevur vald
Kanska skapar hann á gøtuni hvønn dag
Meðan tú í bili skundar tær avstað
Hann er ein víðagitin býarmynd
Og altíð siga tey, at tað er synd
At hann her gongur sum ein glatað sál
Men hann gongur til hann kemur á mál
Kanska skrivar hann um teg og meg
Kanska skrivar hann um sjálvan seg
Kanska undrast hann, at tú og eg
Aldrin síggjast meira á alfarveg
Kanska revsar hann ta stóru verð
Hann kundi verið tann sum munin ger
Og hvat um eftirtíðin minnist bara hann
Tí hann sannleikan og lívið fann
Hann er ein víðagitin býarmynd
Og altíð siga tey, at tað er synd
At hann her gongur sum ein glatað sál
Men hann gongur til hann kemur á mál
Ja, hann hugsar til hann kemur á mál


text:
Ari av Rana
26.01.2018 - 14:40
Tíðindi > Samfelag & Politikkur > Kommunalpolitikkur
- Útsetti býráðsfundurin, ið skuldi verða 8. januar 2018 verður onsdagin 31. januar 2018 kl. í býráðssalinum á Tvørávegi 37. Áheitanin frá valbólkinum við Kristinu Roest, Súsonnu Bertholdsen, Boga Johannesen og Bjarna Hammer, um at velja nevndirnar av nýggjum, verður á skrá.
Soleiðis skrivar Tvøroyrar kommuna á Facebook.
Á fundinum skulu nevndirnar veljast av nýggjum. Hetta hendir eftir at Kristina Roest á Borgaralistanum, valdi at manna valbólk saman við Javnaðarflokkinum á Tvøroyri.
Valbólkurin heitti á Kristin Michelsen, borgarstjóra, at kalla til fundin beint áðrenn ársskifti, men hesum noktaði Kristin fyri. Síðani skuldi fundurin verið 8. januar, men bleiv útsettur.
Síðani hevur Kristin Michelsen tikið avgerð um at hann ikki vil atkvøða saman við samgonguni í løgtinginum, tí at Javnaðarflokkurin á Tvøroyri ikki vildi samstarva við seg.
Tá nevndirnar verða valdar av nýggjum, fer Kristin Michelsen væntandi at missa vald. Borgaralistin fer tá ikki at hava meirilutan í nevndunum.
Tó at nevndirnar verða valdar av nýggjum, verður Kristin Michelsen verandi borgarstjóri, tí at hesin situr fyri alt skeiðið. Men teska verður um, at nýggi meirilutin fer at biðja Kristin Michelsen um at velja ímillum borgarstjórasessin og løgtingssessin.
Eftir øllum at døma verður málið avgreitt 31. januar, tá nýggi fundurin skal verða.


text:
Innsent
12.09.2016 - 22:26
Ítróttur > Ítróttur > Huga ítróttur (talv/bridge osv.)
Dagurin í dag gjørdist søguligur í føroyskari telving. Í dag fingu Føroyar sín fyrsta stórmeistara.
Tað gjørdist greitt, tá ið tað eydnaðist 26 ára gamla Helga Dam Ziska at vinna talvið á 1. borði móti altjóða meistara í dystinum móti Bolivia í tíggjunda og næstsíðsta umfari á talvolympiaduni í Aserbadsjan. Sigurin ber í sær, at Helgi nú hevur tryggjað sær stórmeistaraheitið sum fyrsti føroyingur nakrantíð.
Frammanundan høvdu Føroyar tríggjar altjóða meistarar; hinir eru John Rødgård og John Arni Nilssen.
At vit einaferð fóru at fáa ein stórmeistara í Føroyum hevur verið ein fjarur dreymur í huganum á føroyskum telvarum og hjá Talvsambandi Føroya, sum í nógv ár hevur roynt at búgva okkum út til munagóð framtøk. Tá ið Helgi Dam Ziska sum blaðungur, gávaður telvari steig upp á føroyska talvpallin, birtist vónin um, at her høvdu vit telvaran, sum einaferð fór at gera bart.
Og tað eydnaðist so í dag - 12. september - sum føroyingar minnast fyri annað ítróttaavrik fyri fleiri árum síðani.
Hjartaliga tillukku Helgi - og tillukku Føroyar! Í dag blaða vit um til ein nýggjan kapitul í føroyskari telving.
Tepur ósigur
Dysturin móti Bolivia í dag hevur sum vera man fram um alt snúð seg um dystin á 1. borði. Hini borðini hava næstan ikki verið tikin upp á tungu. Men vit drála ikki leingi við hesum dysti, sum vit taptu 2½-1½.
Helgi telvaði eitt spennandi talv við svarta fólkinum í kongaindiskum. Tú hevði tíðliga varhugan av, at hetta var støða, sum okkara maður treivst í. Eina løtu gjørdist tað ógvuliga spennandi, tí Helgi mátti ansa eftir, at støðan ikki flatnaði. Grýtan mátti haldast á kóki. Skarpir vóru hildarleikir, og avgerðin hjá Helga at lata rók fyri mann var røtt, tí endin var, at hann fekk sterka frífinnu og bispapar. Væl dugdi hann at gagnnýta fyrimunin, og trygt og sikkurt telvaði hann mótstøðumannin niður. Og so var stórmeistaraheitið tryggjað.
Á øðrum borði skakaðist javnvágin ongantíð, og John fekk eitt trygt remis. Sjúrður sýntist eisini at standa við javnari støðu í endatalvinum, men so tók at ridla undir støðuni, og mótstøðumaðurin var eirindaleysur, tá ið á stóð. Finnbjørn loysti av Jóan Hendrik, og tó at hann eitt skifti tóktist at hava greiðan fyrimun, misti hann tráðin og leyp framav.
Samanumtikið heldur lakari liðavrik, men ivaleyst hava hinir tríggir havt ilt við at hugsavna seg um sítt, tá ið Helgi um somu tíð var um at fáa størsta kalvan í føroyskari telving innanborða.
Svøríki í morgin
Talvolympiadan endar í morgin. Vit høvdu vónað at fáa høgligari mótstøðu í síðsta dystinum enn Svøríki. Nú Helgi ikki ætlar at telva í morgin, versna okkara møguleikar munandi fyri einum toluligum úrsliti í síðsta umfari.
John Rødgård skal á 1. borði royna seg móti besta svianum, stórmeistaranum Nils Grandelius, sum er liðfelagi hjá Helga Dam Ziska í danska meistaraliðnum Philidor. Á øðrum borði skal Jóan Hendrik í holt við stórmeistaran Eric Blomqvist. Jóan Hendrik vann óvæntað á honum í Copenhagen Chess Challenge í vár, men mestur ætlar sviin sær revansju í morgin.
Sviar eru eisini stórfavorittar á triðja og fjórða borði. Sjúrður Thorsteinsson skal royna seg móti stórmeistaranum Tiger Hillarp Persson, sum fyri umleið tjúgu árum síðani búði í Føroyum eitt skifti og virkaði sum spælandi venjari hjá Kollafjarðar Talvfelag. Og formaðurin í Talvsambandinum, Finnbjørn Vang, noyðist aftur at setast við talvborðið í morgin. Hann skal royna seg móti altjóða meistaranum Jonathan Westerberg.
Føroyar eru í løtuni nummar 81 í røðini av teimum 180 londunum í almennu kappingini. Vit eru styrkismettir nummar 84, men líkt er til, at tað fer at standa á at varðveita eitt endaligt úrslit, sum samsvarar við okkara seeding. Vónandi fara okkara menn at kýta seg av øllum alvi móti sterka svenska liðnum, men við ongum Helga á 1. borði er talan um eitt nógv viknað føroyskt lið.
USA á odda
USA stendur til at vinna talvolympiaduna fyri fyrstu ferð í 40 ár. Bulurin á amerikanska liðnum eru Caruana, Nakamura og So, sum allir eru í topp 10 í heiminum.
Fabiano Caruana er føddur og uppvaksin í USA, men hevur italsk foreldur, og hevur í nøkur ár umboðað Italia, men nú telvar hann aftur fyri landið, sum hann er føddur í. Hikaru Nakamura er føddur í Japan og hevur japanskan pápa, men er uppvaksin í USA, haðan mamman er ættað. Harafturímóti er Wesley So ættaður av Filipsoyggjum og hevur umboðað Filipsoyggjar á talv-OL, men USA hevur lokkað hann at skifta ríkisborgaraskap við góðum sømdum. Við honum aftrat hinum hevur USA umsíðir fingið sítt vinnaralið, sum hevur staðið øllum hinum kurl. Eftir er kortini at vinna í morgin.
Støðan í oddanum fyri seinasta umfar í morgin er hetta: 1. USA 2. Ukraina 3. Russland 4. Kanada 5. India 6. Noreg 7. Slovenia 8. Ongland 9. Peru 10. Italia.
Vit síggja, at Noreg er frammi millum teir tungu dreingirnar. Heimsmeistarin Magnus Carlsen munar sum vera man ógvuliga væl á 1. borði.
Dystirnir í seinasta umfari í Baku í morgin byrja longu klokkan níggju á morgni okkara tíð.
(Skrivað hevur Suni Merkistein - TSF)


text:
Próvtøkan í kristni
Ymiskt tilfar:
Um sálmayrking og frymil at greina sálmar:
http://snar.fo/tema/skaldskapur-og-midlar/tekstsloeg-og-greiningarfrymlar/um-salmayrking-sum-serligt-tekstslag/
http://snar.fo/luther2017/Um Luther á snari!
Tit skulu lesa tríggjar partar úr bók 7, sum eg havi kopierað tykkum:
Jødadómur
Islam
Trúarskifti, sum er um Luther. Her nýta tit eisini tilfar frá heimasíðuni - leinkjuni omanfyri- vel sjálv/ur, hvørji brot styrkja framløgu tína! Filmurin um Luther er góður og teknirøðin!
Úr bók 9 hava vit allar partar frá 1 til 10 - t.v.s. eingin spurningur verður úr pørtunum 11, 12, 13 og 14, men tit kunnu nýta teir sum frásjón - leggja afturat tykkara spurningi, um evnið passar til:-)
Fyrireikið heima allar partar við lyklaorðum, so tær bert nýtist at taka fram"røttu" lyklaorðini til tín próvtøkuspurning at venja teir 20 min.í fyrireikingini. Tit sleppa bert at hava við inn til próvhoyringina pappír, sum er skrivað í fyrireikingini, so tú mást skriva lyklorðini á nýtt ark tá.
Úr størru kapitlunum verða fleiri spurningar gjørdir, har tú í byrjanini verður biðin um at leggja dent á ein part sum t.d. í 1. kapitli: Gamla testamenti, og tá tú hevur gjørt tað, greiðir tú frá restini av kapitlinum t.v.s nýggja testamenti, so mikið sum tú kanst náa upp á uml. 12 - 15 minuttir tilsamans.
Trúartræið hevur t.d. jødadóm, kristindóm og islam, tú kanst verða biðin um at leggja dent á t.d. jødadóm fyrst, og um tíð er eftir, kanst tú taka kristindóm og/ella islam afturat. Her nýtir tú eisini kopieraða eykatilfarið úr 7.
Hetta skipar tú heima og ikki í fyrireikingarhølinum, so ert tú væl fyri :-)
MINST TIL FAKTA BOKSIR OG VISTI TÚ!
Tit fáa 20 minuttir til fyrireiking og umleið 12 - 15 min. at leggja fram.
Øll boð verða løgd út her, so les javnan, áðrenn tit skulu upp!
Í Jesu lív og læru mugu tit geva dømi og greiða frá líknilsum um:
gud og menniskja t.d. burturvilsti sonurin
menniskja millum, hvør er næstin t.d. miskunsami samáriubúgvin
himmiríkið t.d. sinnopskornið
Í samband við undur mugu tit ytaka dømi um tey ymisku sløgini av undri:
náttúrðuundur t.d. vatn til vín
vekja frá deyða t.d. Lazarus
Grøðing t.d. lamni maðurin,
Eg havi lagt tykkum tíðirnar, nær tit skulu uppút á forsíðuna!


text:
Vit søknast eftir handverkarum ella royndum forskallarum, til at arbeiða inni á elementvirkinum á Norðskála.
Arbeiði umfatar; í høvuðsheitum gerð av formum, armerings arbeiði og stoyping.
Vit rokna við, at tú ert raskur, røkin og álítandi og kann arbeiða sjálvstøðugt eins og í toymi.
Vit bjóða góð og skipaði arbeiðsviðurskifti.
Lønin er eftir avtalu.
Tey íð sett verða skula helst kunna byrja skjótast gjørligt , ella eftir avtalu.
Umsókn kann sendast til:
P/F Løvubetong
Flatnavegur 8
460 Norðskáli.
Ella á t-post: regin@betong.fo
Umsóknir skulu vera okkum í hendi skjótast gjørligt, tó í seinasta lagi 31. Okt 2017
Vil tú hoyra nærri um starvið, er tú vælkomin at seta teg í samband við Regin Johannessen á telefon 231501


text:
Ljuba Andrejevna, sum eigur góðsið við tí ómetaliga vakra kirsuberjagarðinum, kemur heim eftir at hava verið uttanlands í fimm ár. Bróður hennara Leonid og stjúkdóttirin Varya hava roynt at hildið góðsinum flótandi hesa tíðina, men nú sær út til at garðurin skal á tvingsilssølu. Forrættningsmaðurin Lopakhin roynir at yvirtala tey til at útstykkjað garðin til summarhús, og soleiðis ofra tann vakra garðin, men bjarga sær peningaliga. Hesum er Ljuba sterkt ímóti, hon vil hava Kirsiberjagarðin at standa sum hann altíð hevur gjørt, men hon hevur einki boð uppá hvussu trupulleikarnir kunnu loysast. Og meðan tey øll halda fram at brúka pengar og vóna at ein loysn fer at koma, nærkast tvingsilssølan í heilum.
Tjekhov er altíð ein stór avbjóðing hjá einum og hvørjum leikara og leikstjóra, og her verður ikki talan um eina traditionella, klassiska uppseting, men um eina modernaða tulking. Persónarnir í leikinum halda lívið vera eina langa veitslu, og tað sæst aftur í sýningini. Salurin á Meiarínum verður brúktur á heilt sermerktan hátt, og leikstjórin lovar eitt satt fýrverk av eini uppliving.
Leikstjórin, Guðjón Pedersen, setti upp “Aftaná Undrið” eftir Jóanes Nielsen í fjør. Eisini tá gjørdi Elin Edda Árnadóttir búnar, og afturat teimum er komin Finnur Arnar Arnarson sum ger pallmyndina. Árni Baldvinsson stendur fyri ljósið og André Niclasen hevur týtt leikin úr russiskum.
Ikki færri enn tólv leikarar eru við, og verður hetta sostatt størsta uppseting higartil á Gamla Meiarínum. Leikarar eru Birita Mohr, Barbara Christophersen, Katarina Nolsøe, Súsanna Tórgarð, Mariann Hansen, Bárður Persson, Hans Tórgarð, Páll Danielsen, Egi Dam, Kári Øster, Hjálmar E. Dam og Kjartan Hansen, ið hevur nomið sær sjónleikaraútbúgving í Luleå í Svøríki og leikar fyrstu ferð á Tjóðpallinum.
Frumsýningin verður 23. oktober á Gamla Meiaríið í Tórsgøtu.


text:
Mál og avriksavtala 2017-18
Mál- og
avriksavtala fyri 2017/18
---
Mentamáladeildin/Trivnaðarfyrisitingin í Tórshavnar Kommunu
og
Svimjihøllin
Inngangur
Tórshavnar kommuna hevur sum visjón at vera ein virkin og vakin høvuðsstaður.
Í hesum liggur m.a. at høvuðsstaðurin er livandi, við upplivingum og avbjóðingum,
men eisini við tryggleika og nærleika; at høvuðsstaðurin er burðardyggur búskaparliga, sosialt og umhvørvisliga; at høvuðsstaðurin er effektivur og framtakshugaður, við skjótari
og góðari tænastu til borgarar og vinnu; at
høvuðsstaðurin tænir øllum føroyingum í avgerandi leikluti sínum at ganga á
odda í menningini.
Við støði í hesi visjón er innan mentamálaøkið sett út í kortið at tryggja rationellan rakstur á øllum stigum, eins og støðugt at fremja og eftirmeta arbeiðsgongdir, seta mál og leggja ætlanir fyri økið og tess stovnar/virkisøki, umframt at skapa eitt kveikjandi og mennandi umhvørvi fyri leiðsluligari og fakligari menning.
Sum liður í hesum er løgd ætlan um at royna leistin við at gera sonevndar mál- og avriksavtalur við stovnar innan mentamálaøkið hjá Tórshavnar kommunu. Herundir við Svimjihøllina.
Høvuðsuppgáva (missión) og framtíðarmynd (visjón) hjá Svimjihøllini
Missión (Høvuðsuppgáva)
Svimjihøllin er karmur um fjøltáttaðar møguleikar fyri likamsvirkni (rørslu), spæli, vælveru , svimjiítrótti og sosialari samveru fyri fólk í øllum aldri, sermerkt av tænastu, reinføri og trygd.
Visjón (framtíðarmynd)
- Svimjihøllin skal verða viðurkend sum ein vælvirkandi tænastuveitari, har tænasta, vatngóðska, reinføri og trygd eru í hásæti.
- Svimjihøllin virkar fyri at spæl, fimis- og úrvalssvimjing kunnu samvirka væl undir somu lon.
- Svimjihøllin stuðlar undir og skapar karmar fyri at borgarar í øllum aldri verða eggjaðir til likamsvirkni
- Svimjihøllin ynskir at vera eitt dragandi arbeiðspláss við trivnaði og fakkunnleika.
- Svimjihøllin mennir tænastuna í samstarvi við feløg og borgarar
Fakta um Svimjihøllina
Svimjihøllin hevur á leið 150/160.000 vitjandi árliga, alt íroknað.
Tað eru 30 starvsfólk knýtt at høllini. Umroknað til ársverk er talan um 16 fulltíðar starvsfólk.
Raðfest verkevni/innsatsøkir fyri 2017/18 við støði í missión, visjón:
Sáttmálaskeið og frágreiðingar
Sáttmálin er galdandi fyri árið 2017.
Reglulig eftirmeting verður gjørd í sambandi við dialogfundir, umframt høvuðseftirmeting á heysti 2017 í sambandi við dagførda avtalu fyri 2018/19.
Verða fyritreytirnar munandi broyttar, eftir at avtalan er gjørd, verður støða tikin til møguligar tillagingar.
Tórshavn, tann x. mars 2017
Mentamáladeildin Svimjihøllin
------------------------ -----------------------
deildarleiðari leiðari
[GS1]Tosað hevur verið um hitaklivar/ultrareytt ljós. Setast upp í sólrúminum. Arbeiða við loysn fyri sólrúminum.


text:
Samandráttur.
Línuskip: Fimm ísfiskalínuskip eru undir Føroyum, eitt ella tvey landað helst mánadagin og hini seinni í vikuni. Av frystilínuskipunum eru tvey undir Føroyum.
Útróður: Streymurin harðnar, og veðri verður ikki av tí besta, men møguliga verður tað nakað av útróðri. Bátarnir hava gott fiskarí.
Partrolarar: Sjey pør eru úti. Landað sum vikan líður. Smáligt fiskarí.
Trolbátar: Ein er norðanfyri og kemur at landað mánadagin. Hann fiskar mest av toski og hýsu og so nakað av flatfiski. Helst fara hinir trolbátarnir út, tá veðri batnar.
Garnaskip: Eitt landar møguliga mánadagin,Les meir


text:
Løgtingsformaðurin forsømur sína skyldu
Ongantíð hevur verið siður, at løgtingsformaðurin, ið hevur hægstu tign Føroya, noktar at umboða Løgtingið
Løgtingsformaðurin noktar at fara umborð á kongaskipið Dannebrog, har ið fryntligu gestir okkara, Krúnprinsurin og Krúnprinsessan, bjóða tingmonnum og embætisfólki til døgurða.
Tingformenn hava altíð verið rímiligir, havt víðan sjónarring og verið rúmskygdir, alt vegna Løgtingið. Somuleiðis hevur eisini altíð verið siður, at løgtingsformenn taka móti innbjóðing, tá ið kongshúsið er vertur og vísir kurteisi og blíðskap.
Hoyrir ongastaðni heima
Øll vita, at ein løgtingsformaður er ein neutralur persónur, ið Løgtingið velur. Hann hevur hægstu tign Føroya, og tí hevur hann eisini skyldu til at umboða Løgtingið í einum og øllum.
Tí er tað ein feilur, um ein løgtingsformaður noktar at umboða Løgtingið, tí at hann av síni egnu politisku hugsan hevur okkurt ímóti kongshúsinum. Hetta hoyrir ongastaðni heima.
Hetta tykist at vera nakað, sum als ikki hevur nakra rímiligheit yvir fyri Løgtinginum, tí formaðurin hevur skyldu at umboða Løgtingið hvørja ferð.
Sama pláss sum Drotningin
Í grundini hevur løgtingsformaðurin júst somu skyldu, sum Drotningin hevur, tá ið ein sonevnd Drotningarunda er. Drotningarundan varð innførd í 1909.
Tað er løgtingsins formaður, ið á sama hátt sum Drotningin, útpeikar ein forhandlingsleiðara, ið skal royna at skipa eina stjórn í Føroyum. Hetta varð innført við nýggju Stýrisskipanini í 1994.
Hetta, at løgtingsformaðurin hevur sama leiklut sum Ríkisovastin, átti ongantíð at forða fyri, at Drotningin verður lítisvird, heldur ikki Krúnprinsurin og Krúnprinsessan ella kongshúsið í síni heild.
Frættist víða um lond
Vit, sum valdu løgtingsformannin við sjálvsøgu skyldum hansara, høvdu helst hugsað okkum um fleiri ferðir, um vit tá høvdu fingið upplýst, at formaðurin ikki vildi røkja sínar skyldur.
Trupulleikin er, at hetta at frættist víða um lond.
Í øðrum londum er tað ein sjálvfylgja, at tingformenn, forsætisráðharrar, forsetar og onnur við hægstu tign taka ímóti einari Drotning, einum Krúnprinsi ella einari Krúnprinsessu.
Aðrastaðni skilja tey ikki hetta, og hetta er pínligt fyri føroyingar. Hví skal hetta nú gerast ein øvug siðvenja í Løgtinginum?
Helst má tað verða soleiðis, at løgtingsfólk mugu greiða fryntligu gestunum frá, hví Løgtingsformaðurin ikki vil seta fót sín á dekkið á kongaskipinum.
Tað er burturvið, at slíkt skal raka løgtingsfólk og føroyingar allar.
Hetta eru smádreingjalótir.
Edmund Joensen
Løgtingsmaður fyri Sambandsflokkin


text:
FM 2018 - Dávur kom sá og sigraði
Hóskvøldið 4. oktobur bleiv kappast um FM heitið í Býarsúkkling, ella Criterium, sum tað eisini eitur. Danir kalla tað "gadeløb". Orðið hóskar seg væl til kappingina hóskvøldið tá vit koyrdu á smølu og trongu gøtunum í hjartanum av Havnini, og í gomlu Havnini.
Uppmøtingin var góð og lagið var gott á øllum teimum mongu súkklarunum sum stillaðu upp hóskvøldið. Ruskveður var og vegirnir vóru tí vátir í støðum. Vindurin vaks sum minuttirnir gingu.
Løgreglan bað okkum um at flyta kappingina so ferðslan í býnum hevði lagt seg áðrenn byrjað bleiv.
Gráa veðrið, og tað, at vit nú skriva oktobur, gjørdi eisini at tað bleiv skýmligt langt áðrenn vinnarin kom á mál.
Dávur Magnussen og Helgi Winther Olsen vóru favorittar at fara við FM heitinum. Dávur lat ongan iva vera, og tá kappingin var hálvrunnin hevði hann slitið seg leysan frá feltinum. Tó megnaði Helgi leingi at halda tørn og við sínum framúr góða teknikki at vinna sekundir tá koyrt bleiv um nógvu hornini á rutuni og framvið "Gladehjørn"!
Dávur vann sum sagt trygt, men ein annar, ið eisini gjørdi um seg hóskvøldið var Henrik Kølleskov. Henrik er kendur frá Team Rynkeby, og orkar hann tí væl at súkkla. Haraftrat hevur hann góðan súkkluteknik, og skyldast hetta nokk hansara mongu túrar á hansara Harley. Hetta hevði við sær, at hann hóskvøldið vann sær eitt flott fjórðapláss.
FM 2018 byrjaði við einum braki, har fyriskipaðar kundu gleðast yvir, at tað var Býarsúkkling, ið bleiv súkklað hóskvøldið, og ikki einkultstartur niðan á Sornfelli. Var so, so var kappingin avlýst.
FM 2018 var byrjað. Vinnarin funnin og dagin eftir skuldu súkklarar kappast um FM í Einkultstarti, einum heldur óvanligum Einkultstarti - einum Fjallaeinkultstarti. Súkklarar fóru heim. Heim at hvíla seg og mentalt at fyrireika seg til næstu kapping og til harða teinin niðan á Sornfelli.
Úrslit, FM í Býarsúkkling, menn:
1. Dávur Magnussen
2. Helgi W. Olsen
3. Gunnar Dahl-Olsen
4. Henrik Kølleskov
Jákup Petur Eliasen
Bogi Kristiansen
Jan Hjaltalin Olsen
Áslakkur Nea
Tóri Thorleifsson
Sigmundur Olson
Eivind A. Hansen
Uni Vitalis - DNF
Úrslit, FM í Býarsúkkling, kvinnur:
1. Elsa Bech
2. Annelisa Møss


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Altjóða kvinnubønardagurin 7. mars
05.03.2014
Tíðindaskriv:
Altjóða kvinnubønardagurin, 7. mars 2014, verður hildin í Saron í Vestmanna kl 19.30.
Hetta er eitt altjóða felags kristiligt tiltak, sum kvinnur úr fleiri ymiskum samkomum um allan heim, eisini í Føroyum, eru saman um. Kvinnubønardagurin verður hildin fyrsta fríggjadag í mars á hvørjum ári. Endamálið er at fáa allar kristnar kvinnur at sameinast í bøn, uttan mun til, hvørja samkomu vit hoyra til.
Í er ár tað Egyptaland, sum hevur staðið fyri skránni. Heiti í ár er: “Áarstreymar í oyðimørkini”.
Kirkjan í Egyptalandi, er ein sera gomul kristin kirkja, sum enn er virkin og sterk. Har byrjaði eisini fyrsti guðfrøðisskúlin, sum hevur fostrað mangan kristnan heimspeking, eitt nú Origenes, Athanasius og Klæmint úr Alexandriu.
Allar kvinnur eru hjartaliga vælkomnar til altjóða kvinnubønardagin í Saron í Vestmanna fríggjakvøldið 7. mars kl 19.30, til eitt kvøld við bøn, felgassangi, myndum, upplestri og prædiku. Aftaná fara vit at eta saman, maturin er allur gjørdur eftir egyptiskum uppskriftum.
Vegna fyrireikararnar:
Marita, Anette og Marjun.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Óli Mortensen snøgt sagt ‘kom, sá og sigraði’, tá ið hann í síðstu viku luttók á Norðurlendsku Meistarastevnuni 2017. Hóast hann luttók bara í éinari kapping, og vegna tíðarneyð mátti skera av ferðini í báðum endum, so endaði tann luttøkan við at verða greitt besta avrik av øllum, á hesum NM/NJM.
Hetta var sjálvsagt í 1500 metra frísvimjing, har hann sum kunnugt vann gull við stórum persónligum meti, 15:02.27. Tann tíðin gevur 830 FINA stig sambært hesum yvirliti hjá íslendingum á SwimRankings, har næstbesta úrslit á stevnuni var tá ið danski Oskar Lindholm í somu kapping svam seg til 15:07.25 og 816 FINA stig.
Óli var pressaður av nýligu stevnuluttøkunum á fyrst FM og síðani DM á stuttgeil í november, og av samstundis at skula varðveita høgu venjingarnøgdina fram ímóti EM á stuttgeil um lítla viku. Tí valdi hann at ferðast til Íslands ein dag seinni enn høvuðshópurin hjá okkum til NM, og fór so aftur til Danmarkar dagin eftir hesa kapping, leygarmorgun sum stevnan endaði sunnukvøld.
Út yvir Óla, so rukku Signhild Joensen og Vár E. Eidesgaard eisini upp á topp-10-listarnar yvir frægastu avrik á hesum NM/NJM. Signhild við 2:09.32 (783 FINA stigum) og næstfrægasta avrik av kvinnum á NM 2017, og Vár E. Eidesgaard við 2:02.18 (745 FINA stigum) og 9. frægasta avrik av gentum á NJM 2017.


text:
Worlds of English er tekstasavn hóskandi frá C stigi. Gjøgnum fagrar bókmentir, yrkingar, leik og yrkisbókment...
From Where You Are 2 er framhaldsbók, sum er skipað eftir sama leisti sum From Where You Are 1. Við støði í næ...
Leiðbeing til spølini er í Task Book og Teacher's Guide Educational Intentions.
Á lærarafløgunum eru allir tekstir og sangir, umframt ‘munnligir’ tekstir. Samanumtikið fyri allar árgangirnar...
Tekstasavnið eitur Topic Book og verður altíð brúkt eftir leiðbeining úr Task Book.
Savnið er skipað í 6-7 ef...
Task Book er høvuðsbókin við fjølbroyttum uppgávum umboðandi ymiskar læruhættir. Hon vegleiðir samstundis, hvu...
Teacher’s Guide og er í tveimum. Onnur hevur undirheiti Educational Intentions og fevnir um nýtsluleiðbeining ...
sBókin From where you are er ein samvirkin ensk grundbók við yrkistteksti og skaldskapi. Harumframt eru spurni...
Fløgusavn (CD audio fløgur) við øllum tekstum (uttan Mermaids), sangum og venjingum at lurta eftir.
Fløgusavn (CD audio fløgur) við øllum tekstum, sangum og venjingum at lurta eftir.
Tekstasavnið fevnir um kravdar og valfríar tekstir umboðandi øll tekstasløg. Savnið er skipað í seks tema.
Tekstasavnið fevnir um dravdar og valfríar tekstir umboðandi øll tekstasløg. Savnið er skipað í tema.
Uppgávusavnið fevnir um kravdar og valfríar uppgávur umboðandi allar innlæruhættir. Savnið er skipað eftir sam...
Lærarabókin fevnir um praktiska og teoretiska vegleiðing, svarlista, bakgrundsvitan og ymisk uppskot til undir...
Uppgávusavnið fevnir um kravdar og valfríar uppgávur umboðandi allar innlæruhættir. Savnið er skipað eftir sam...
Lærarabókin fevnir um praktiska og teoretiska vegleiðing, svarlista, bakgrundsvitan og ymisk uppskot til undir...
Navnið Klípið er tikið úr grótlaðing. Bøgarðarnir, sum enn síggjast víða um í Føroyum, eru eitt tað vakrasta m...
Fløgusavn (CD audio fløgur) við øllum tekstum, sangum og venjingum at lurta eftir umboðandi ymiskan enskan fra...
Lærarabókin er í tveimum, Copy Sheets og Educational Intentions. Hesar verða bert seldar saman.
Í Educatio...
Topic Book er eitt tekstasavn, sum eru bólkaði í evni. Hvørt evni hevur nakrar grundtekstir og nakrar valtekst...
Task Book er ein uppgávubók, sum vísir vegin inn í Topic Book. Í henni byrjar arbeiði við øllum evnunum. Eftir...
Lærarabókin er í tveimum (Educational Intentions og Copy Sheets). Hesar verða bert seldar saman.
Í Educatio...
Task Book er ein uppgávubók, sum vísir vegin inn í Topic Book. Í henni byrjar arbeiði við øllum evnunum. Eftir...
Topic Book er eitt tekstasavn, sum eru bólkaði í evni. Hvørt evni hevur nakrar grundtekstir og nakrar valtekst...
Til læraran er gjørd fløga við sangunum úr lesibókini. Á fløguni eru 14 sangir, ið børn og vaksin syngja. Kend...
Aftur í ár bjóðar Føroya Skúlabókagrunnur eina spennandi nýggja bók í enskum Mandy at home, sum er undirvísing...
Føroya Skúlabókagrunnur hevur givið út bókina Mandy at home. Workbook eftir Unu Poulsen. Í arbeiðsbókini eru f...
Mandy at home er undirvísingartilfar til 5. flokk í enskum. Í lesibókini er - eins og í Mandy on holiday - flø...
Ensk mállæra viðger allar grundleggjandi mállærureglur og bendingar og vísir við dømum á munir og líkleikar mi...


text:
Streymsild (gulllaksaættin)
Argentina sphyraena Linné, 1758
Stødd: Streymsild verður upp í 30-35 cm, men er vanliga minni.
Dýpi: Hon er vanliga á dýpi millum 18 og 200 m, men er helst eisini djúpari enn 450 m.
Litur: Hon er ljóst olivingrøn um bakið, silvurblonk um síðurnar og gylt undir búkinum.
Lýsing: Streymsild er mjáur og langvaksin fiskur, og tvørskurðurin er nærum fýrkantaður. Hon hevur smáar fjaðrar, eina lítla ryggfjøður, ið situr beint framman fyri miðjuna á fiskinum. Hon hevur eina lítla fitifjøður aftur móti klingruni, eina lítla gotfjøður aftur móti klingruni. Sterturin er nógv sýldur. Høvdið er rættiliga stórt. Hon hevur stutta gron og stór eygu. Trantlongdin er eins long og eygnastøddin, kanska heldur longri. Eitt sindur súrligur roykur gongur at nýveiddum fiski.
Eyðkenni: Streymsild líkist nógv gulllaksi. Er fiskurin størri enn 30-35 cm, er lítið at ivast í, at tað er gulllaksur. Streymsildin hevur 50-54 roðslur eftir strikuni.
Týdningur: Streymsild hevur lítlan týdning, kanska nakað í ídnaðarfiskiskapi.
da: Strømsild, en: Lesser argentine, fr: Petite argentine, ís: Litli gulllax, no: Straumsild, tý: Glasauge
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Søgan
-
Óli Hammer tekur stig til - at stovna Smyril Line. Stovningardagurin er 1. november. Tveir aðrir eru eisini við til at stovna felagið. Teir eru Jógvan í Dávastovu og Andrias Joensen. Næsta stigið á skránni er at fáa partapening til vega, og føroyingar taka væl ímóti ætlanini og skjóta pening í. Síðani verður farið at hyggja eftir egnaðum skipi til rutuna, og rættiliga skjótt verður gjørt av at keypa svensku ferjuna Gustav Wasa frá reiðarínum Lion Ferry. Gustav Wasa fær navnið Norröna og eftir umbygging í Flensburg kostar skipið 136 mió. krónur. Umborð á Norrönu, sum er bygd í Rendsburg í 1973, er pláss fyri 1.050 ferðafólkum og 300 bilum. Miðalferðin er 20 míl.
-
Fyrst í juni verður Norröna sett í sigling á somu rutuni, sum strandfaraskipið Smyril hevði rikið árini frammanundan. Tvey tey fyrstu árini eru tung fíggjarliga, men so batnar. Longu árið eftir verður ferðaætlanin broytt til núverandi summarrutu.
-
Á heysti verður fyrsta skrivstovan hjá Smyril Line uttanfyri Føroyar sett á stovn. Tað er í Bergen.
-
Tað bøtir sera væl um fíggjarligu støðuna, tá tað eydnast at fáa góðar leigusáttmálar við verjufelagsskapin NATO, ið leigar Norrönu sum flutningsskip í sambandi við hernaðarvenjingar í Eystrasalti, Norðsjónum og Írska Havinum. Tríggjar ferðir í áttati- og nítiárunum verður Norröna eisini leigað út sum flóttafólkaskip í Keypmannahavn. Smyril Line fær egna skrivstovu í Reykjavík. Í Keypmannahavn verður eisini skrivstova sett á stovn, men síðani verður alt virksemið í Danmark flutt til Hanstholm, har Smyril Line hevur bygt skrivstovu og pakkhús.
-
Smyril Line ger av at keypa ein part av fyrrverandi ognini hjá P/F Vilhelm Nielsen bilasølu í Jónas Broncksgøtu og letur byggja nýggjan skrivstovubygning. Í 1990 verður flutt inn. Seinni verður bygningurin við síðuna av eisini keyptur.
-
Smyril Line keypir táverandi Hotel Borg og broytir navnið aftur til tað upprunaliga navnið, Hotel Føroyar.
-
Norröna er farin at eldast, og hugsað verður um at fáa eitt nýggjari skip at røkja siglingina.
-
Farið verður undir at sigla alt árið. Tey fyrstu árini tó bert millum Tórshavn og Hanstholm. Avgerðin um at byggja nýtt skip verður tikin hetta árið.
-
Í november hetta árið verður sáttmáli undirskrivaður við Flensburger Schiffbau-Gesellschaft í Flensburg um at byggja nýtt skip. Seinni verður sáttmálin fluttur til Flender Werft í Lübeck. Sama ár leigar Smyril Line farmaskip til at taka sær av farminum, meðan Norröna røkir summarsiglingina. Seinni verður farmaskip leigað alt árið, tí farmurin er øktur so mikið nógv, at Norröna ikki hevur orku at flyta allan farmin. Í apríl hetta árið tekur Smyril Line nýtt vallaraheim í brúk, ið er bygt við síðuna av Hotel Føroyum.
-
Fyrsta stálið til nýtt skip verður skorið 1 . oktober 2001, kjølurin verður strektur 7. januar 2002 og nýggja Norröna verður sjósett 24. august 2002. Smyril Line letur upp nýggja skrivstovu í Lerwick í 2001.
-
Norröna verður handað eigarunum 7. apríl og fer í sigling 10. apríl. Pláss er fyri 1.482 fólkum umborð á nýggju, stásiligu ferjuni, sum tekur upp í 800 persónbilar, tá bildekkini eru full, og tá bara persónbilar eru umborð. Men bildekkini verða eisini brúkt til farmaflutning, so vanliga eru trailarar eisini við. Nýggja Norröna er 36.000 BRT, 164 metrar long, 30 metrar breið, og hægsta ferðin er 21 míl. Í rúmd er hon tríggjar ferðir so stór sum gamla Norröna, ið tekur 1.050 ferðafólk. Og tá nýggja ferjan tekur 450 ferðafólk fleiri enn gamla Norröna, er tískil væl rúmligari umborð á flaggskipi føroyinga. Áhugin fyri ferjuni er stórur og við á fyrsta túrinum, sum er úr Føroyum 10. apríl til Hanstholm, eru heili 1.400 ferðafólk og 450 bilar.
-
Í 2012 flutti Smyril Line skrivstovuna í Danmark úr Hanstholm til Hirthals. Í Hirtshals sita 4 fólk, ið hara ábyrdina av at selja Føroyar og Ísland við Norrønu í Skandinavia.
1.november 2012 vórðu 30 ár liðin síðani Smyril Line varð stovnað. Tað vóru teir 3 yvirmenninir, Óli Hammer, Jógvan í Dávastovu og Andrias Joensen, sum starvaðust hjá Strandfaraskip landsins, sum við Óla Hammer, skipara á odda, settu reiðaríið Smyril Line P/F á stovn.


text:
Lýsing
Vit søkja eftir 3 námsfrøðingum, at starvast 30 tímar um vikuna.
Størvini verða sett 6.august 2018 ella eftir nærri avtalu.
Í Korndalsgarði eru 5 stovur, 2 vøggustovur, 2 barnagarðsstovur og ein frítíðarstova.
Stovnurin er opin frá kl. 7.00 til kl. 17.00.
Vit hava góðar umstøður bæði uttandura og innandura.
Okkara ynski er at:
- Tú hevur góð samstarvsevni
- Tú ert álítandi
- Tú hevur áræði at geva børnunum avbjóðingar í gerandisdegnum
- Tú vilt vera við til at mynda og menna okkara námsfrøðiliga arbeiði á stovninum
- Tú kann arbeiða sjálvstøðugt, tekur ábyrgd og ert nærverandi
- Tú hevur hug og áræði at skapa ein fjølbroyttan og tryggan gerandisdag, við viðring og umsorgan fyri tí einstaka barninum, foreldrum og starvsfeløgum
- Tú hevur teldukunnleika á byrjunarstøði
Lønar- og setunarviðurskifti: Lønin er sambart sáttmála millum Føroya Pedagogfelag og Føroya kommunala arbeiðsgevarafelag.
Umsøknir:
Umsøknir við avriti av prógvi og møguligum viðmælum, skulu vera okkum í hendi í seinasta lagi hósdagin 21 juni 2018 kl. 12.00 og sendast til Korndalsgarður, Foravegur 11, 470 Eiði ella á korndalsgardur@eidi.fo
Meira fæst at vita um størvini við at venda sær til stovnsleiðaran Jensinu Magnussen á tlf. 740410.


text:
Belgiskir hermenn sleppa nú at sova heima undir hertænastu
Belgia roynir nú at gera sína hermegi mildari og bleytari til tess at tekkjast tí yngra ættarliðnum, ið ikki so glaðbeint meldar seg undir fánarnar.
Herleiðslan fer nú at bjóða hermonnum at sleppa heim at sova um náttina.
Miðal aldurin í belgisku hermegini er nú 44 ár, 10 ár eldri enn í NATO.
Høvuðsorsøkin til høga aldurin í belgiska herinum er, at ungir rekruttar rýma ofta úr hertænastu, tí teir unnast ikki, teimum leingist heim og eftir vinfólki.
Belgia hevur 12 mió íbúgvar, er NATO-limur, men hevur bert 28 tús hermenn. (IDF 200.000 aktiv herfólk, 0,45 mió í reservu og kann mynstra 1,2 mió íalt).
Felags lív við militerum reglum í barakkum hevur altíð verið hildið altavger-andi fyri at sjóða eina hermegi saman. Hetta er fyrstu ferð, nakað land hevur loyvt sínum herfólki at fara heim at sova um náttina undir hertænastu.
Belgiska herleiðslan árvarar hart ímóti at bloyta og forkela herfólk, so tey ikki kenna hvørt annað við at liva, venja og læra saman 24 tímar um samdøgrið undir hertænastu og føla felags ábyrgd fyri trygd og lívi hvørt hjá øðrum.
Eingin hermegi í nýggjari tíð klárar at verja sítt land uttan “l’esprit de corps,” ið fransmenn siga, ella “korpsånd,” ið danir kalla tað.
“Hetta kann bert enda við, at tú venur eina hermegi, sum einki nyttar, og tú als ikki kanst líta á,” sigur heryvirmaðurin, Danny Lams.
Hesin falskíggjaveteranur leggur aftrat síni døpru niðurstøðu um framtíðar dugin í belgisku hermegina eina enn speiskari glósu: “Tú fært ikki eina hermegi at fara inn í eitt krígsøki við hermonnum, ið leingjast heim aftur til mammu.”
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
08. Nov 2012
Takki fyri, at eg eri boðin við til hetta orðaskiftið....
08. Nov 2012
Petur Skeel Dahl og eg eru á sama lista. Hann...
08. Nov 2012
Fólk hava tikið væl í móti ætlanini um at gera...
08. Nov 2012
Hugsa tær, hvat ein nýggj kókibók við 100...
08. Nov 2012
Tað er stuttligt at lesa um alt sum lova verður, nú tað stundar...
08. Nov 2012
At skapa røttu karmarnar til at útbúgva okkara børn til framtíðina, er ein av...
08. Nov 2012
Sum kunnugt er stórur tørvur á betri umstøðum til tónleikarar,...
08. Nov 2012
Sambýlið til sinnisveik, sum skal byggjast Eystan Heyg í Tórshavn,...
08. Nov 2012
Sum skattgjaldari eri eg við til at fíggja spunasmiðir og...
07. Nov 2012
Trupulleikin av leysgangandi hundum í Tórshavnar Kommunu er stórur. Fólk ið hava onnur kríatúr, fólki...
07. Nov 2012
Fari at bjóða øllum ungum og teimum í...
07. Nov 2012
Borgarar í Tórshavn hava altíð stuðlað uppundir nýggj átøk á skúlaøkinum. Hóast hetta, í mesta...
07. Nov 2012
Sjóvarmálin er eitt paradís hjá sjósvimjarum, kajakrógvarum, kavarum, róðrarfólki, bátafólki...
07. Nov 2012
Ójavnt er hvussu rukkurnar seta sín dám á útsjóndina, so hvørt sum vit eldast. Summi...
07. Nov 2012
Landsmyndugleikarnir hava noktað at fíggja eitt føroyskt Fountain House, sum...
07. Nov 2012
Tað er at gleðast yvir, at stásiliga Boðanesheimið nú stendur liðugt. Hetta merkir ikki at...


text:
Sangfagnaður í Nesvík
14.10.2017 - 15:39 - Tíðindaskriv
"Kongabørn" er heitið á sangfagnaðinum, sum er í Nesvík hetta vikuskiftið.
140 børn komu á legu tíðliga fríggjamorgunin og brúka alt vikuskiftið at venja nýggjar sangir saman við tónleikarum. Tiltakið bleiv fulteknað eftir lítlari løtu. Í alt eru uml. 210 fólk á Sangfagnaði.
Alt vikuskiftið er húsið fylt av sangi, tónleiki og rørslum umframt bíbliutíma, spæli og hugnaligari samveru í gamal og álvara.
Børnini eru í aldrinum 8 til 14 ár, sum eru býtt í eitt barna- og eitt juniorkór. Harumframt er felagskór við øllum 140 børnunum.
Kórleiðarar í barnakórinum eru Jannet H. Højgaard, Helena Hansen og Hallgerð Brim av Toftum. Karin Mikkelsen og Vivian Ole-Jacobsen úr Sørvági leiða juniorkórið. Felagskórið verður leitt av Fríðhild Jensen og Bjartu Á. Berthelsen av Strondum.
Tvær konsertir
Erla Mortensen, barna- og familjuráðgevi hjá Heimamissiónini, sigur, at tiltakið líkist øðrum festivalum, sum verða hildnir ymsa staðni í Danmark og Noregi. Fyrireikararnir hava valt at kalla okkara tiltak Sangfagnaður.
Hetta er annað árið á rað, at Sangfagnaður er í Nesvík. Børnini læra nýggjar sangir, sum antin eru uppruna føroyskir ella umsettir til føroyskt.
Sangfagnaðurin endar við tveimum almenum konsertum í Løkshøll sunnudagin 15. oktober, klokkan 15.00 og 16.30.
Løkshøll tekur umleið 300 fólk, og fyrireikararnir vænta nógvar áhoyrarar. Atgongumerki á kr. 50 fáast í forsølu á loksholl.fo.


text:
Sunnudagin verður toppdystur í Hvonndeildini í Vágs Høll, tá VB tekur ímóti oddaliðnum VÍF.
VÍF-kvinnurnar hava víst rættiliga styrki í ár og eftir 10 dystir hava tær bara mist 1 stig, tað var í javnleikinum ímóti Neistanum í Havn mitt í oktober.
VÍF tók ímóti VB í Vestmanna 21. Oktober og vann VÍF tann dystin við tveimum málum, 28-26.
VB er í løtuni nr. 2 í Hvonndeildini við 18 stigum fyri 11 dystir. Umframt at missa stig til VÍF, so hevur VB spælt tveir javnleikir ímóti Kyndli.
Dysturin ímóti VÍF í Vágs Høll verður sunnudagin kl. 15.00.
Aftaná dystin bjóðar VB kaffi og rísalamande.
Mynd: Bjartur Vest


text:
Koyrikort til vinnuligan fólkaflutning gevur rætt til at koyra stóran persónbil (buss) (Dv), við tí ætlan at koyra vinnuligan fólkaflutning. Umsøkjarin ella í hansara stað koyrilærarin, verður kunnaður um at biðið verður um revsiváttan frá fútanum og at umsøkjarin ikki sleppur til ástøðis og verkliga roynd, fyrrenn revsiváttan fyriliggur og er viðgjørd av Akstovuni.
Koyrikort til vinnuligan fólkaflutning er galdandi í mesta lagi 5 ár frá degnum tað er givið.
Koyrikort til Dv verður latið einum persóni, sum er 21 ár og javnan í minst 1 ár í seinasta 3 ára skeiðum hevur koyrt stóran persónbil, lastbil ella vøruvogn við heildarvekt omanfyri 5000 kg. Umsøkjarin skal prógva tað við einari váttan frá arbeiðsgevara, at viðkomandi hevur koyrt stóran bil.
Umsøkjarin skal bæði til eina ástøðis og verkliga koyriroynd.
Umsøkjarin skal lata fylgjandi skjøl inn til Akstovuna:


text:
Orð og lag: Jákup Veyhe
Hvat er lívið ikki herligt at liva
og á bygd er gleðin størst
her angar væl úr hjalli – krov sum eru røst
– og deiligt tvøst
hvat er lívið gott á bygd, gott at liva
her eru øll hvør øðrum nær
pláss er fyri tær og mær og fitta Snar
So tak tá hesa reyðu rósu frá mær
og dansa vilt um vál og veg
ta bygdina eg kjósi
alla tíð eg elski teg
Hvat er lívið ikki herligt, mín kæra
tá tú brosar móti mær
sum eitt tekin um at lívið altíð lær
– men hvar er Snar?
og tann dag á ytstu strond, bæði fara
saman skrásett hond í hond
og tú teskar eymt at eg elski teg
So tak tá hesa reyðu rósu frá mær
og dansa vilt um vál og veg
ta kvinnuna eg kjósi
alla tíð eg elski teg
Hvat er lívið ikki herligt at liva
tá ið kærleikin er nær
og vit elska alt og øll og lítla Snar
– sum er ein ær
– tú – góða lær,
ja, eg veit tú elskar meg
men eg siga skal tær at eg skilji teg
tí at eg elski eisini meg


text:
1. august 2018
Skrivstovan í SMS sóknast eftir royndum skrivstovufólki til vanligar bókhaldsuppgávur.
Á SMS skrivstovuni starvast 7 fólk.
Uppgávurnar á SMS Skrivstovuni eru at taka sær av umsitingini hjá P/F SMS samtakinum.
SMS samtakið fevnir um 2 handilsmiðstøðir, handlarnar Bónus, Mylnan og Miklagarð og nøkur onnur minni dótturfeløg.
Vit hava eitt gott skrivstovutoymi, vit hava nógv at gera, umframt spennandi avbjóðingar í gerandisdegnum.
Starvið skal setast skjótast tilber.
Starvið verður lønt sambart avtalu.
Nærri fæst at vita um starvið frá Susanne Nielsen teldupost susanne@sms.fo ella Mary Husgaard teldupost mary@sms.fo. Eisini ber til at ringa á telefon 341900 og spyrja eftir Susanne ella Mary.
Umsókn við prógvum, (royndum) livsrensli og viðkomandi skjølum skulu sendast til:
Teldupost susanne@sms.fo ella
P/F SMS, Postboks 1059, 110 Tórshavn
Umsóknarfreistin er 30. august 2018.


text:
Býráðsfundur 28. september 2006
1.
J. nr. L 26c - 05/00037
Eykajáttan í sambandi við umbygging av skervhúsinum á Lambareiði til Ambulansatænastuna.
-Fíggjarnevndin mælir til at býráðið játtar 760.000,00 kr til nýgerð/umvæling av hølum til Ambulansatænastuna.
-Býráðið hevur á fundi 31/08-2006 samtykt at taka undir Fíggjarnevndini.
-Býráðið hevur á fundi 28/09-2006 samtykt eykajáttanina við 2. viðgerð.
2.
J. nr. 132 – 05/00074
Val av umboði í stýringsbólkin fyri bygging av Runavíkar skúla, ístaðin fyri Rodmund Nielsen.
-Mentanarnevndin hevur á fundi 18/09-2006 mælt til at velja Hans Petur Ellingsgaard til nýggjan formann í stýringsbólkinum.
-Býráðið hevur á fundi 28/09-2006 samtykt at taka undir við Mentanarnevndini.
3.
J. nr. 243 - 04/00460
Innandura fótbóltshøll í Skálafirði – skriv frá Fótbóltssambandinum um broyttu viðurskiftini nú onkur kommuna hevur boða frá, at tær ikki verða við í ætlanini í Skálafirði.
-Býráðið hevur á fundi 28/09-2006 samtykt at beina málið í Mentanarnevndini til viðgerðar.
4.
J. nr. 352-05/00240
Umsóknir um barnaansingarpláss.
48 børn eru á bíðilista til barnaansing. Harav eru 38 børn í vøggustovualdri og 18 Børn í barnagarðsaldri.
-Sosiala nevnd hevur á fundi 19/9-2006 viðgjørt málið og ásannar at tørvurin á ansingarplássum er stórur og at tørvur er á fleiri ansingarplássum á eystara armi.
-Býráðið hevur á fundi 28/09-2006 samtykt at beina málið í Sosialu nevnd at koma við tilmæli um loysn til komandi býráðsfund.
5.
J. nr. 130 – 06/00800
Áseting av grundstykkjaprísi
-Fíggjarnevndin hevur á fundi 21/09-2006 mælt til at hækka grundstykkjaprísirnar við 30% úr kr. 180,00 til 235,00 kr. pr. m2 fyri miðstaðarøkið (Runavík, Saltangará og Glyvrar) og úr 90,00 til 120,00 kr. pr. m2 bygdirnar.
-Býráðið hevur á fundi 28/09-2006 samtykt at taka undir við Fíggjarnevndini.
6.
J. nr. 521 – 06/00787
Bakkafrost søkir í skrivi df. 13/09-06 um principielt byggiloyvi til ein tilbygning í 2 byggistigum, norður úr verandi virkisbygningi hjá Bakkafrost í alt uml. 1.900 m2, sum førir við sær at eina grótfylla uml. 3.000 m2 sum má gerast undir tilbygninginum við tilkoyring við trailara til bygningin.
-Havnarnevndin hevur á fundi 25/09-2006 mælt til ganga umsøknini á møti og mælir til at leggja málið fyri býráðið til principiella avgerð.
-Býráðið hevur á fundi 28/09-2006 samtykt at taka undir við Havnarnevndini.
7.
J. nr. 352 – 06/00536
Uppskot til leigusáttmála millum KFUM-skótarnir og Runavíkar kommunu um leigu av hølum til frítíðaransing.
-Fíggjarnevndin hevur á fundi 21/09-2006 gjøgnumgingið uppskotið til leigusáttmála.
-Býráðið hevur á fundi 28/09-2006 samtykt at taka undir við uppskotinum til leigusáttmála.
8.
J. nr. 050 – 06/00599
Bumbuskýli (krígsminni) við Runavíkar skúla.
Ummæli frá Teknisku Deild:
Við tí í huga, at nokk eingi krígsminnir eru varðveitt í kommununi, sum kann lýsa hetta tíðarskeið, mælir Tekn. deild til at bumbuskýlið verður varðveitt, antin við at tað verður innarbeitt í skúlaprojektið, ella verður flutt í annað stað.
-Byggi- og býarskipanarnevndin hevur á fundi 23/08-2006 mælt til at varðveita “bumbuskýlið” um hetta ikki stendur í vegin fyri skúlabyggingini og taka málið upp av nýggjum við kostnaðarmeting.
-Mentunarnevndin hevur á fundi 18/09-2006 samtykt at heita á arkitektin um at lýsa málið nærri við uppskoti sum vísir hvussu økið kundi sæð út um skýlið verður standandi.
-Býráðið hevur á fundi 28/09-2006 samtykt at taka “bumbuskýli” niður tí tað stendur í vegin fyri skúlabyggingini.
9.
J. nr. 102 – 06/00662
Fíggjarætlanin hjá Runavíkar kommunu fyri 2007.
-Býráðið hevur á fundi 28/09-2006 havt 1. viðgerð av fíggjarætlanini fyri 2007.


text:
Jan Kjær er danskur rithøvundur og teknari, føddur í Århus í 1971. Hann er útbúgvin grafiskur sniðgevi og hevur lært seg at tekna teknirøðir á The Joe Kubert School í New Jersey. Aftaná arbeiddi hann í Hollywood við at gera storyboard og konsepttekningar fyri filmsframleiðarafeløg. Í 2002 kom hann aftur til Danmarkar.
Saman við Merlin P. Mann hevur hann gjørt tær væl kendu Taynikma teknirøðirnar, sum fingu Orla-prísin í 2007.
Hann hevur umframt arbeitt við at gera logo, teknirøðir, storyboard og konsepttekningar fyri fyritøkuna Lego.
Hann undirvísir eisini í tekning og heldur fyrilestrar um at tekna og skriva.
Útgávur:
2010 Gorokkarnir herja á. Toron-søgan 1
Gentan úr náminum. Toron-søgan 2
Megin hjá Tei-nikmanum. Toron-søgan 3
Mannajagstrarin 1- Eitt hjarta úr steini
2011 Mannajagstrarin 2 - Ongar reglur
Mannajagstrarin 3 - Fongurin hjá kannibalinum
Heiður:
2007 Orla-prisen fyri bestu teknirøð
Heimasíða:
http://www.jankjaer.dk/


text:
Kirkjuráðsval
Kirkjuráðsval verður týsdagin 7. november 2017.
Valkort
Tá ið valevnislistarnir eru góðkendir og umleið 14 dagar undan valinum, fáa teir veljarar, sum eru førdir á vallista í kirkjusóknini, har val verður, valkort.
Kirkjufólk, ið ikki hava fingið valkortið sendandi 10 dagar undan valinum, eiga at fregnast, um onnur í somu kirkjusókn hava fingið valkortið. Tað hendir meira enn so, at kirkjufólk ikki standa skrásett sum limir hjá Fólkayvirlitinum. Fleiri orsøkir kunnu vera til tess, t.d. bústaður uttanlands eitt skifti.
Í Sunda kommunu er val til 2 kirkjuráð. til kirkjuna við Norðskála valstað er í kirkjuni og til Hvalvíkar kirkju, valstað er í Missiónshúsinum í Hvalvík. Valevnini standa niðanfyri.
Norðskála Kirkja
Birta Elena Petersen
David Reinert Hansen
Helga Foldbo
Ingolf Joensen
Jona Dam
Jóhanna Dam Dahl
Jórun Johannesen
Jørgen Sverrason Joensen
Lena Dam
Óla Jákup Kruse
Randi Borðoy
Hvalvíkar Kirkja
Valbjørg V. Dahl-Olsen
Vinjard Dam
Karolina Danielsen
Randi Djurhuus
Hallbjørg Fríðálsvdóttir
Magnus Fuglø
Kirstin Hansen
Eydna í Homrum
Brynhild Irena Elisabeth Jacobsen
Niels Johnny Mouritsen
Malan Petersen


text:
Robert Alan Jamieson er hetlendskt skald, føddur í Lewrick, vóks upp á Sandness, men býr í Edinburgh, har hann undirvísir á University of Edinburgh. Hann hevur givið út fleiri bøkur, fleiri yrkingasøvn og er eitt hitt týdningarmesta skaldið úr Hetlandi. Vit fara her á heimasíðuni hjá Vencli at prenta yrkingina “Sievægin” úr savninum North Atlantic […]
Verðin er soleiðis innrættað, at vit skulu helst øll verða til okkurt stórt. Helst til okkurt, sum verðin kann leggja til merkis. Vertin á, hvat vit skulu leggja til merkis. Bara vit verða løgd til merkis. Vit taka okkum sjálvi upp, bæði á sjónbond og á ljóðbond. Leggja okkum út at alnetið. Vit skriva um […]
Árligi bókadagurin er farin aftur um bak, og tíð er at verða bakklókur. Tað er ein frægd, at bøkur og tey, ið eru um bøkurnar (hetta skal ikki skiljast sum um bøkurnar liggja fyri deyðanum) kunnu savnast í einum so stásiligum bygningi sum Norðurlandahúsið er. Tiltakið vardi ein heilan seinnapart. Tiltøkini vóru býtt sundur í […]
Í hesum døgum, verða framtíðar Føroyar myndaðar á Gamla Apoteki. Skamtanin verður løgd. Hvør skal hava hvussu nógv av hvørjum? Skulu vit hava flatan skatt? Skulu vit leggja saman ráð ella leggja ráð saman? Hvat er at gera? Meðan politisku aputekararnir draga knúgvarnar upp og niður trappurnar, kunnu vit bara sita og hugna okkum, meðan […]
Vit hava biðið nakrar hvøundar um at huglaeiða um íblástur. Fyrsta royndin er eftir Katrina Reinert. Myrkur, regn og stormur úti. Liðið er væl út á heystið. Hann oysir úr sær, ruskar í takskeggið og hvínir undir vaðingini. Í teldupostbrævkassanum liggur eitt bræv frá í gjár við áheitan um at skriva um íblástur. Blástur úti […]
Aftur í ár verður bókadagur. Hesa ferð verður bókadagurin hildin í Norðurlandahúsinum hin 13. november. Vanligt er í Føroyum, at flestu bøkurnar koma út til jóla. Føroyski bókamarknaðurin er ógvuliga lítil, og tí hevur ein slíkur bókadagur ógvuliga stóran týdning fyri føroyskar bókmentir. Hetta er dagurin, tá ið føroyskar bókmentir eru sjónligar, har rithøvundar savnast […]


text:
Skúgvur (lat. Stercorarius skua (Brünn); da. Storkjove) — skúvur — er nakað sum mási til støddar, brúnur sum hini kjógvasløgini, ikki búkhvítur og hevur onga snældu. Sum kjógvin er eftir ritu, er skúgvurin eftir likku, eltir hana, snittandi og snarandi, inntil hon má spýggja. Men kemur tá ein flokkur av ritum og ternum eftir honum, so má hann skunda sær at flýggja. Og ikki er hann snúiligari enn so, at kjógvin tuskar hann av. Úr sjónum fær hann sær seið og sild. Fyri bjargafuglin er hann skaðiligur, helst fyri lundan, tekur bæði egg og fugl. Lítið er til av honum. Tað, sum er í Europa, hevur tikið sær búgv í somu londum sum Norðmenn í forðum, í Føroyum, Hetlandi, Orknoyum, Hebridum, Íslandi og ikki sørt í Grønlandi.
Áður átti hann nógvur í Føroyum. Søgn er, at í støðum var hann so tættur, at fjallmenn stundum, tá ið um ráddi, nýttu eggini til at blaka fyri seyð. — Í summum bygdum beinskerdu teir ungarnar og tóku teir so — mangar túsund í tali — tá ið teir vóru fullvaksnir og feitir. Men fyri skaðan, hann gjørdi í bjørgunum, varð roynt at avoyða hann, og tað eydnaðist teimum so, at um ár 1900 vistu teir bara 4 pør vera eftir — í Skúvoy, Stóru Dímun, Svínoy og Saksun. Tá friðlýstu teir hann, og nú er hann væl afturnørdur. Mestur er hann í Saksun; har eiga um 100 pør, og ikki er nevnt um nakað spell av teimum. Tað sigst eisini, at í teimum høgum, sum hann áður átti mestur, skóru teir meiri seyð tá, enn teir skera nú. Har, sum fuglur, ið føðir seg av sjónum, eigur nógvur, verður altíð nógv gras.
Úr: Mikkjal á Ryggi: Fuglabókin, Dýralæra II. 1951.
Kjógvasløgini líkjast másasløgunum í vakstrarlagi, men hava stóran spískan krók á nevinum og sterkar, hvassar og krókutar kløur, — tað vísir, at rovfuglakyni er í teimum. Veingirnir eru einskila stórir, og teir flúgva so skjótt, at fáir fuglar kunna sleppa undan teimum. Aftur úr velinum hava teir, uttan skúgvur, tvær langar fjaðrar, snældan nevndar. — Másasløgini og kjógvasløgini verða ofta sett saman í ein bólk, sum er kallaður teir vongstóru ella stórveingir.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Tróndur Arge 05.08.2018 (13:11)
Ronaldo ikki við móti Real Madrid
Nógvir venjingardystir eru á skránni hesa dagar, nú tær stóru landskappingarnar fara at byrja aftur. Í nátt spældu eitt nú Real Madrid og Juventus. Ein dystur, sum kundi verið tann fyrsti hjá Cristiano Ronaldo í nýggja felagnum, men sum samstundis hevði verið móti gamla felagnum, Real Madrid.
Tað var tó ongin Cristiano Ronaldo á vøllinum, tá dysturin bleiv spældur í USA. Heldur var hann eftir í Italia, har hann venur saman við onkrum av teimum spælarunum, sum hava havt eina longri feriu orsaka av HM-endaspælinum.
Real Madrid vann venjingardystin 3-1. Meðan spanska stórtalentið, 22 ára gamli Marco Asensio, skoraði tvey av málunum, so var tað ein annar spælari, ið vísti síni evnir fram.
Talan er um 18 ára gamla Vinicius Junior, sum er komin til felagið í summar. Tað er nakað síðani, at hann bleiv keyptur, men skiftið er ikki farið fram fyrr enn í summar. Brasilski spælarin verður mettur sum eitt tað størsta talentið í altjóða fótbólti. Hann vísti fleiri ferðir tekin um góð fótbóltsevnir.
Tað verður væntað, at Cristiano Ronaldo spælir sín fyrsta dyst fyri Juventus, tá Seria A byrjar 18. august. Tá spælir Juventus móti Chievo Verona. Real Madrid byrjar sítt landskappingarár 19. august, tá teir á heimavølli taka móti Getafe.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hallur av Rana 08.08.2018 (23:28)
Eru nú tailendskir ríkisborgarar
Tailendska stjórnin hevur í dag veitt venjaranum og trimum av dreingjunum, ið vóru avskornir frá umheiminum í einari holu har í norðuri í landinum í yvir tvær vikur, ríkisborgaraskap. Tað skrivar BBC.
Tað hendir í kjalarvørrinum av, at tað gjørdist greitt, at fýra teirra, venjarin og tríggir av dreingjunum, hoyrdi til tey umleið 480.000 fólkini í landinum, ið onga ríkisborgaraskap hava. Trýst bleiv lagt á stjórnina, at veita teimum fýra ríkisborgaraskap og tykist tað at hava borið á mál, tó at myndugleikarnir upplýsa, at ríkisborgaraskapurin einki tilknýti hevur við hendingina.
Teir fýra hoyrdu til ein bólk av trettan dreingjum, ið spældu fótbólt saman á liðnum Wild Boars, men sum blivu fangaðir djúpt í einari holu, tá tað byrjaði at regna og vatnið fylti útgongdina.
Eitt stórt leitingararbeiði bleiv sett í verk, tá dreingirnar ikki komu heim. Fyrst níggju dagar seinni komu fyrstu kavararnir fram á dreingirnar og venjarar. Tað tók í alt seks dagar at bjarga øllum dreingjunum úr holini. Meðan allir dreingirnir yvirlivdu, doyði ein kavari í arbeiðinum at fáa dreingirnar út úr holuni.
Fleiri av teimum 480.000 fólkunum, ið onga ríkisborgaraskap hava í Tailand, hoyra til etniskar fólkabólkar, ið hava reikað runt á markinum millum Teiland, Myanmar, Laos og Kina í fleiri øldir, upplýsir BBC.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Darwin, Stalin og kristin hugsanarháttur
Høgni Johannesen hevur skrivað eitt innlegg á sínum bloggi, har hann hugleiðir yvir evnið “Stalinisa Darwinisma og Ateisma”. Orsøkin til tess er, at ein av hansara lærusveinum – Bergur Nónklett – hevur skrivað á einum øðrum bloggi, har hann hugleiðir yvir “Sambandi millum darwinismu og Holocaust”. Hetta seinna innlegg er tann vælkenda svadan hjá summum kristnum um, at allir ræðuleikar í nýggjari tíð stava frá darwinismuni. Hesin einfaldi og søgufalsandi hugsanarháttur er ikki nakað eindømi millum kristin í dag, og verður hann væl stuðlaður av ivasomum keldum, m.a. bókin Hitler’s Table Talk, 1941-1944 and Hitler’s Secret Conversations, 1941-1944 sum tit kunnu lesa meira um her.
Har er tískil nógv við tí seinna innlegginum mann kundi valt at viðgjørt nærmari, men eg valdi at taka eitt uppáhald úr rúgvuni, og seta tað í brennidepilin (viðmerkingarnar standa undir innlegginum), tí tað er so innlýsandi fyri einhvønn við innliti í søguna, at her er talan um eina lygn. Uppáhaldið er hetta, at Stalin fekk íblástur frá darwinismuni til at fremja tær ræðugerðir hann framdi.
Tað er hetta, sum er útgangspunktið fyri innlegginum omanfyri hjá Høgna Johannesen. Høgni Johannesen heldur seg kunna vísa á, at tað eg skrivi í viðmerkingunum til innleggið hjá Bergur Nónklett eru “høpisleysir, ógrundaðir og enntá skeivir pástandir”. Tað eg skrivi sum svar til innleggi hjá Bergur er, at Stalin var ímóti darwinismuni og at tað tískil er illa hugsandi, at tað var har Stalin fekk sín íblástur. Tað er so hendan útsøgn Høgni Johannesen metir er høpisleys, ógrundað og skeiv.
Áðrenn eg kasti meg út í at forklára, hví Høgni Johannesen enn eina ferð hevur megnað at sýna øllum sína ómetaligu óvitan, so vil eg stutt greiða frá, hvussu eg síggi hugsanarháttin hjá hesum kristnu trúarverjum:
Í stuttum gongur tað út uppá, at teir hava tveir pottar. Í tann eina pottin koyra teir alt tað, sum er gott: líknilsini hjá Jesus, Fjallaprædikan, næstakærleiki osfr.. Í hin pottin koyra teir so alt tað, sum er ringt: ateisma, darwinisma, brennivín osfr.. Báðir pottar standa yvir eldinum, og hesir kristnu apologetar røra so hugagóðir í pottunum báðum. Uppgávan er einføld, tí alt tað, sum stavar frá Jesus skal í fyrra pottin, meðan alt tað sum stavar frá satan skal í tann seinna. Tað er greitt, at úrslitið gerst ein verri vavgreytur har tað er ógjørligt at skyna mun á ymskum pørtunum í pottunum báðum. Tað er hetta sum er orsøkin til, at hesir trúarverjar javnseta kommunismu, nazismu, darwinismu og ateismu, tí hesi fýra stava øll frá satan og eru at finna í seinna pottinum, og eru tískil í teirra eygum eitt feitt. Vit síggja tað eisini aftur í vísindaligum kjaki, har hesi somu kristnu vevja big bang, abiogenesis og evolutión saman í ein bólk, og síðan halda, at tey kunnu undirgrava tað eina (t.d. evolutión) við at vísa á feilir í einum heilt øðrum (t.d. big bang).
Ein slíkur hugsanarháttur er alt ov einfaldur, men fyri summi menniskju er ein slíkur hugsanarháttur nettupp bjargingin undan at skula hugsa. Tað heila gerst meira einfalt tá mann bara kann skyna heimin í eini svart-hvítari mynd, men tað heila gerst eisini fullkomiliga meiningsleyst um so er, at mann roynir at grundgeva fyri einum hvørjum við støði í hesum vavgreyti. Tað riggar kanska í einum átrúnaðarligum høpi, men í veruliga lívinum – sum er væl litfagrari enn svart-hvíti átrúnaðarligi heimurin – gevur ein slíkur hugsanarháttur onga meining.
Orsøkin til at eg velji at nevna hetta er tann, at Høgni Johannesen og hansara lærusveinar eru kristnu kokkarnir yvir allar her í Føroyum, tá tað kemur at framala hendan vavgreyt. Tað skínur eisini ígjøgnum hansara innlegg omanfyri, at tað er við støði í hesum vavgreyti, at Høgni Johannsen velur at svara mær aftur.
Eg førdi fram – sum rætt er – at tað varð ikki fyrrenn í 1964 at Darwin slapp inn um skúlagátt í Sovjetsamveldinum. Hetta var 11 ár eftir at Stalin var deyður, og tí burdi tað undra einhvønn, hvussu Stalin fekk íblástur til sínar ræðugerðir frá darwinismuni. Veruleikin er, at mann undir tíðini hjá Stalin og Khrushchev valdi at leggja dent á eina meira kommunistiska lívfrøði, sum Trofim Lysenko hevði hugleitt seg fram til. Hendan Lysenkoisma vendi meira kapitalistisku hugsanunum hjá Darwin bakið (“tann sterkasti yvirlivir”) og legði ístaðin dent á eina meira socialistiska tilgongd til lívfrøðina. Úrslitið av hesi óvísindaligu tankagongd gjørdist stór hungursneyð, men sovjettisku leiðarnir valdu at halda fast við Lysenkoismuna tí hon segði tað teir gjarna vildu hoyra (á sama hátt sær mann í dag, hvussu summi kristin velja at tvíhalda um eina óvísindaliga tankagongd, tí hendan sigur tað tey gjarna vilja hoyra). Tíverri fyri kommunistar og summi kristin, so er vísind ikki ein spurningur um, hvat vit ynskja at hoyra ella hvat vit halda er gott, og tí blivu hugsanirnar hjá Lysenko blakaðar fyri bakka eftir deyða Krushchevs í 1964, og darwinsiman slapp endaliga at seta sítt vísindaliga fingramerki á lívfrøðina í Sovjetsamveldinum.
Høgni Johannesen er ósamdur í hesum, og mátin hann velur at grundgeva fyri, hví mínar niðurstøður er skeivar, skal skiljast í ljósinum av omanfyri nevnda vavgreyti. Høgni velur nemliga at hyggja eftir, hvat menn sum Marx og Stalin hava sagt um Darwin. Hetta heldur hann onkursvegna stuðlar upp undir, at darwinisma hevði nógv at siga í Sovjetsamveldinum undir tíðini hjá Stalin.
Feilurin hjá Høgna er, at hann ikki skynir mun millum darwinismu og Darwin. Feilurin er lættur at gera, og nógv kristin gera hann, allarhelst tí tey eru von við at læra, at alt Jesus nakrantíð hevur sagt er partur av teirra kristindómi, og tí halda tey kanska, at sama einfalda tilgongd letur seg brúka í samband við aðrar hugsjónir. Tað ger tað bara ikki. Darwinisma er eitt annað orð fyri menningarlæruna, sum er ein vísindalig ástøði, og tað eru ikki allar útsøgnir hjá Darwin, sum kunnu síðustillast við hesa vísindaligu ástøði. Tað eru eingongd ikki allar viðmerkingar Darwins í bókini Origin of Species, sum kunnu javnstillast við tað vit í dag kenna sum darwinsimuna. Tað er tískil alneyðugt at duga at skyna mun millum persónin Darwin og vísindaligu ástøðina hjá honum, sum vit nevna darwinisma. Høgni Johannesen dugir ikki at skyna mun, men hann er fyri so vítt umskyltur, tí hann hevur sín vavgreyt at arbeiða út frá, og úrslitið er har eftir.
At Marx og Stalin dámdu, at ástøðin hjá Darwin kundi tulkast sum ein uppgerð við tann einkarrætt átrúnaður inntil tá hevði havt, tá tað kemur til at forklára lív, er hvat tað er. Tað merkir ikki, at Marx og Stalin dámdu darwinismuna ella tóku undir við henni. Eg kann sum gudloysingur uttan at blunka siga, at tað er nógv av orðunum hjá Jesus eg persónliga kann taka undir við. Tað ger meg ikki til ein kristnan, líka so lítið sum Stalin blívur ein darwinist av, at hann dámdi sumt av tí Darwin framførdi. Við hugsanarháttinum hjá Høgna Johannesen er tað beint øvugt: dámar tú okkurt, so dámar tú alt; kanst tú taka undir við onkrum, so tekur tú undir við øllum.
Tað er sostatt óviðkomandi, um Stalin dámdi sumt av tí Darwin framførdi. Tað er óviðkomandi hvat støðu Sovjetsamveldi sum heild hevði til gransking og vísind. Onki av hesum broytir uppá veruleikan um, at meðan Stalin ráddi fyri borgum varð darwinisma útihýst í Sovjetsamveldinum, sum vísindaligt forkláringsmodel. Hesin veruleiki sampakkar illa við antin-ella hugburðin hjá Høgna Johannesen, tí hann tykist ikki hava førleika at skilja, at tú saktans kanst vera fyri vísind samstundis sum tú ert ímóti darwinismu, ella at tú saktans kanst taka undir við sumt av tí Darwin segði, samstundis sum tú vendir hansara vísindaligu frágreiðing sum heild bakið. Tað er eisini gjørligt at vera fyri vísind og samstundis nýta eina ikki-vísindaliga, reint materialistiska frágreiðing sum Lysenkoismuna til at greina lívfrøði. Hetta er tað sum hendi í Sovjetsamveldinum. Darwinisma er ikki einasta reint materialistiska vísindaliga frágreiðing sum finst. Allar vísindaligar frágreiðingar eru reint materialistiskar, men Høgni starir seg blindan á tí einu, og velur enntá at síggja hesa materialismu sum ein trupulleika fyri vísind, fullkomiliga óvitandi um, at tað er undir hesum korum vísind hevur virkað síðan 1600 talið.
At Høgni og fleiri við honum velja at tulka hesa vísindaligu materialismu, sum ein trupulleika stendst av, at tey meina ateismu vera ein spurning um reinadyrkaða materialismu. Her er so í teirra eygum eitt samanfall, tí er ateisman materialistisk, og er vísindin materialistisk, so eru hesi bæði tvær alin av sama stykki. Eftir sama leisti hugleiddi Erasmus Montanus: “Morlille kan ikke flyve, en sten kan ikke flyve, ergo er morlille en sten”. Hendan ólogiska tankagongd gevur ikki stórvegis meining, men hon er hóast tað væl dámd millum summi kristin. Veruleikin er, at vísindaliga materialisman er ein neyðug fortreyt fyri at siga nakað haldbart um okkara náttúru, og hendan materialisma fyriheldur seg ikki til spurning um gud, hvar ateistiska materialisman hinvegin fer inn, og hevur eina neiliga støðutakan til spurningin um trúgv á gud. So talan er um tvey sløg av materialismu, men tað sær mann ikki um mann hyggur í pottin hjá Høgna Johannsen, tí har er alt blandað saman í ein vavgreyt.
Høgni Johannesen vil eisini vera við, at tað vóru hugsanirnar hjá Darwin sum blivu vísindaligi kjølurin undir kommunismuni. Hendan skrøna er ofta hoyrd fyrr, men hon tekur ikki reiðuliga hædd fyri, at kommunisman sá dagsins ljós 11 ár undan bókini hjá Darwin. Origin of Species kom út í 1859, meðan kommunistiska manifestið bleiv skrivað í 1848. Hvussu bókin hjá Darwin skal hava ávirkað hendingar 11 ár undan hon kom út gevur bert meining í famøsa vavgreytinum hjá Høgna Johannesen. Í veruliga heiminum gevur slík hugsan onga meining.
So tað stutta av tí langa er, at Høgni Johannesen als ikki hevur víst mínum pástandi aftur. Skuldi hann havt gjørt tað, so skuldi hann megnað at víst á, hvussu frálæran í lívfrøði sá út í Sovjetsamveldinum millum 1924 og 1964. Hetta hevur hann ikki gjørt. Ístaðin hevur hann rørt runt í sínum vavgreyti, tikið upp í spónina av hugleiðingum og síðan blaka tær hultur til bultur inn í eitt innlegg. Um nakar letur seg sannføra av vavgreytinum hjá Høgna, so tey um tað. Tit sum verða sannførd burdu tó gjørt tykkum sjálvum tann beina at lisið eitt sindur um Trofim Lysenko á netinum. Tit kundu eisini valt at googla “darwin stalin” og lisið tað tilfar tit fáa ávíst. Kristindómur fer ikki at standa veikari av, at tit seta tykkum inn í viðurskiftini soleiðis sum tey nú eina ferð eru. Fordómar og ynskihugsan, manin fram av vavgreytinum hjá Høgna Johannesen, ganga møguliga til grundar, men tann missurin verður ikki stórur.
Merki: ateisma, Darwin, Høgni Johannesen, kommunisma, menningarlæran


text:
Fjøll í heiminum
Hetta er eitt yvirlit yvir hægstu fjallatindarnar í heiminum og í hvørjum heimsparti sær. Raðfylgjan av heimspørtunum er soleiðis, at heimsparturin við hægsta punkti er fyrst, og síðani omaneftir. Fyri hvønn heimspart standa fyrst tey hægstu fjøllini, og síðani onnur fjøll, ið eru verd at nevna.
Viðmerkingar: Mong fjøll, serliga í Asia, hava fleiri tindar, bara teir hægstu standa her. Í Kaukasus eru 14 aðrir tindar, sum eru hægri enn Mont Blanc, ið er hægsta punkt í Evropa uttan fyri Russland. Tó at Mont Blanc er í bæði Fraklandi og Italia, so er hægsta punktið í Fraklandi.


text:
Ari av Rana
05.12.2017 - 13:33
Ítróttur > Ítróttur > Fótbóltur
Síðsta umfar í bólkaspælinum í ársins Champions League kapping verður spælt í kvøld.
Í bólkunum A-D, sum spæla í kvøld, hava Paris Saint-Germain, Bayern Munchen, Chelsea og Barcelona longu spælt seg víðari í kappingini.
Manchester United er næstan víðari í kappingini. Liðið tekur ímóti CSKA Moskva á Old Trafford í kvøld, og skal Manchester United missa sítt pláss víðari í kappingini, skulu teir tapa við 5 málum, samstundis sum Basel vinnur ímóti Benfica.
Tí er meiri spenningur um tað verður CSKA Moskva ella Basel, sum spæla seg víðari. Liðini hava bæði 9 stig. Málmunurin merkir, at CSKA Moskva næstan við vissu má fáa fleiri stig enn Basel í dag fyri at vinna seg víðari.
Í bólki B hava PSG og Bayern Munchen longu spælt seg víðari. Spenningurin er tí einans um tað verður Celtic ella Anderlecht, sum sleppa at halda fram í Evropa League kappingini, sum nummar 3 í bólkinum. Anderlecht má vinna við trimum málum á útivølli móti Celtic, fyri at tryggja sær Evropa League luttøku.
Chelsea hevur tryggja sær víðari luttøku, men tað hevur mótstøðuliðið, Atletico Madrid, ikki. Atletico liggur 2 stig aftanfyri AS Roma á 2. plássi, og tí er einki annað enn ein sigur ímóti ensku meistarunum gott nokk. AS Roma spæla ímóti FK Qarabag, sum einans hevur vunnið tvey stig.
Í síðsta bólkinum, har dystir verða leiktir í kvøld, hevur Barcelona við 11 stigum spælt seg víðari, meðan Olympiakos við einum stigi ikki megnar at taka nakran aftur. Spurningurin er tí um tað verður Juventus ella Sporting, sum megnar at leika seg víðari í kappingini.
Juventus, við 8 stigum, hevur lættari uppgávuna í kvøld, tí teir skulu spæla ímóti Olympiakos í Grikkalandi, meðan Sporting, við 7 stigum, skulu spæla á Camp Nou móti Barcelona.
Dystirnir í kvøld:
Benfica – Basel
Manchester United – CSKA Moskva
Bayern Munchen – Paris Saint-Germain
Celtic – Anderlecht
AS Roma – FK Qarabag
Chelsea – Atletico Madrid
Barcelona – Sporting CP
Olympiakos - Juventus


text:
Bárður spyr Løgmann um stjórnarskipanina
18. september 2018
Bárður S. Nielsen, formaður í Sambandsflokkinum, fer á tingfundinum í morgin mikudagin 19. september at seta ein munnligan fyrispurning til Aksel V. Johannesen, Løgmann um ætlanina at leggja stjórnarskipanina aftur fyri Løgtingið
Spurningar til Løgmann:
1. Ætlar Løgmaður, at uppskotið til stjórnarskipan hesuferð verður við viðmerkingum, so tað uppfyllir krøvini til lógaruppskot, sum eru ásett í Tingskipanini?
2. Um tingformaðurin mælir til at burturvísa málið smb. § 57, ætlar løgmaður so at heita á samgongulimir um at atkvøða ímóti tilmælinum?
Viðmerkingar
Løgmaður hevur í miðlunum boðað frá, at nú er aftur ætlanin at finna semju um at leggja uppskoti til stjórnarskipan fyri Løgtingið.
Vónandi fer løgmaður at virða allar partar í málinum, soleiðis at eisini tey, ið ikki eru samd við tulkingini hjá løgmanni og øðrum, fáa sama møguleika til at brúka embætisverkið, og fáa somu fíggjarligu orku, sum samgongan hevur, eftir at málið er latið Løgtinginum til viðgerðar, og harvið smb. stýrisskipanini er eitt mál, ið liggur til viðgerðar hjá lóggevandi valdinum.
Tingskipanin ásetir, at lógaruppskot skulu innihalda viðmerkingar, bæði almennar og serstakar viðmerkingar til hvørja grein sær, har greitt verður frá innihaldinum av hvørjari einstakari grein í uppskotinum. Eisini skal her verða greitt frá ætlanini við greinini, og hvussu hon skal skiljast. Hetta er sera umráðandi fyri øll tey, ið skulu virkað eftir hesi yvirornaðu lóggávu, sum verður avgerandi fyri alt undirliggjandi lógararbeiði í Føroyum framyvir, og ein týðandi partur av rættartrygdini hjá øllum borgarum.
Tingskipanin ásetir, at Løgtingsformaðurin skal, eftir at hava fingið samtykki frá formansskapinum, mæla Løgtinginum til at vísa burtur uppskot, sum ganga í móti stýrisskipanarlógini ella tingskipanini.
Tí hevði verið áhugavert um Løgmaður kunnaði Løgtingið um ætlaða uppskotið hesaferð verður við viðmerkingum og harvið kemur at fylgja ásetingunum í Tingskipanini, og spennandi verður at síggja, um tingskipanin verður fylgd í hesum týdningarmikla máli fyri Føroyar.
Sambandsflokkurin
RN
Aftur


text:
Leygardagin 3. desember verður Rosa Højgaard 100 ár. Rosa býr á Skála, men føðingardagurin verður hildin í Nesvík.
02.12.2011
100 ára føðingardagur á Skála
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 27-06-2018
Tjóðskjalasavnið hevur til endamáls at tryggja varðveitingina av savnindum og skjølum, ið hava søguligt virði ella hava fyrisitingarligan og rættarligan týdning fyri borgarar og myndugleikar.
Tjóðskjalasavnið skal syrgja fyri, at varðveittu savnindini altíð eru tøk hjá myndugleikum og almenningi.
Tjóðskjalasavnið ansar eisini eftir, at umsitingarligar skrásetingarskipanir og skjalagoymslur hjá almennum myndugleikum eru tryggar og lúka tær treytir, sum eru settar í lógum og fyriskipanum.


text:
Málið um føroyskan limaskap í Norðurlandaráðnum er útsett
Politikkur03-11-2017 - 08:00 - Jóanis Albert Nielsen
NORÐURLANDARÁÐIÐ: Komandi árið er ætlanin, at føroyskir og danskir myndugleikar samskifta nærri um føroyska ynskið um fullan limaskap í Norðurlandaráðnum.
Føroyska ynskið um fullan limaskap í Norðurlandaráðnum hevur tikið eina brádliga vend. Undan fundinum fyrrapartin høvdu flest øll væntað, at formanskapurin í Norðurlandaráðnum fór at vísa málinum burtur. Men so bleiv ikki. Ein stórur meiriluti samtykti – eftir ynski frá Akseli V. Johannesen, løgmanni – at útseta málið til komandi Norðurlandaráðsfund.
- Eg eri fegin um, at ein so stórur meiriluti tók undir við at útseta málið. Tað er einki dulsmál, at eg undan fundinum var sannførdur um, at føroyska ynskið um fullan limaskap fór at vera víst burtur. Eg havi góðar vónir um, at tað fer at bera til at finna eina góð loysn komandi árið, sigur Aksel V. Johannesen.
Komandi árið er ætlanin, at føroyskir og danskir myndugleikar samskifta nærri um føroyska ynskið um fullan limaskap í Norðurlandaráðnum.


text:
Fyrr í vikuni bórust tíðindi um, at klárt var hjá ungdómum at flyta inn í nýggju íbúðirnar í Finsen. Gunvør Balle sigur við Fjúrtanda, at aulan er tillagað til kórtónleik og annan meira klassiskan tónleik.
Gamli kommunuskúlin í miðbýnum er klárur hjá ungdómum at flyta inn í, nú lestraríbúðirnar eru lidnar. Í Degi og viku í síðstu viku var innslag, har íbúðirnar vórðu vístar fram, men umframt at ungdómur fer at húsast í bygninginum, skal bygningurin eisini verða karmur um ymiska list.
Partar av kommunuskúlanum eru varðveittir meira ella minni, sum teir vóru. Aulan er prýdd við eyðkendu listini hjá Williami Heinesen, men Gunvør Balle sigur við Fjúrtanda, at serfrøðingar hava verið í auluni og gjørt tillaðingar, soleiðis at aulan verður betur egnað til klassiskan tónleik.
– Tórsgøta er við reinsarínum og Perluni vorðin savningarstað fyri rútmiskan tónleik í kommununi, men klassiskur tónleikur hevur ikki fingið eins góðar sømdir at virka undir. Tí hava serfrøðingar verið í auluni í Finsen og arbeitt við at gera hana serliga væl egnaða til kórtónleik og annan meira klassiskan tónleik, sigur Gunvør Balle.
Hon sigur, at arbeitt hevur verið við akustikkinum, men at tað allatíð hevur verið havt í huga, at aulan skal síggja út sum fyrr. Tí fer eyðkenda listin hjá Williami Heiesen framvegis at hanga í auluni.
Gunvør Balle sigur við Fjúrtanda, at ymisk kór hava roynt hølini, og at afturmeldingarnar hava verið góðar.
– Eg haldi, at tey, sum hava roynt hølini láta væl at ljóðgóðskuni, sigur Gunvør Balle.
Á Facebook skrivaði Gunvør Balle síðsta fríggjadag, at umframt at tónleikur og aðrar framsýningar skulu vera í auluni, skal gamla evningarstovan undir auluni brúkast til grafiskur listaverkstaður. Sangstovan ovast skal stuðla undir ymiskt listavirksemi, tí hon kann eisini brúkast til framsýningar, venjingar og upphiting.


text:
Havnastjórin, Tórbjørn Jacobsen, lýsti hendingina soleiðis:
Fyri løtu síðani komu vit inn á Rókakeiuna við hini gomlu damuni Nordstjernen, fyrrverandi strandfaraskip hjá Hurtigruten í Noregi, sum skal vera flótandi gistingarfloyur í býnum næstu vikurnar. Skiparin sigur, at hetta er eitt klenodii hjá norðmonnum, smíðað í fimmtiárunum í hinari øldini. Ikki sørt at man fór at hugsa um allar ferðirnar við Tjaldrinum hjá Skipafelagnum, smíðað í Aalborg um nakað sama mundið, tá man gekk sær ein túr ígjøgnum salongirnar, eftir dekkinum og ikki minst úti á brúgvaveinginum.
21.08.2014
Hotelskipið “Nordstjernen” kom mikukvøldið á Runavík
Havnastjórin, Tórbjørn Jacobsen, lýsti hendingina soleiðis:


text:
Ingi Samuelsen
22.03.2018 - 08:11
Tíðindi > Uttanlands > Politikkur
Stjórin fyri Facebook, Mark Zuckerberg, viðgongur nú, at mistøk eru gjørd í sambandi við samstarvið við dátufyritøkuna Cambridge Analytica.
Um vikuskiftið kom fram, at Facebook hevur strikað kontuna fyri Cambridge Analytica.
Greiningarfyritøkan arbeiddi í 2016 fyri valstríðið hjá Donald Trump í USA og megnaði at ’stjala’ persónligar vangar hjá 50 milliónum brúkarum á Facebook. Í seinastuni er farin fram ein herferð móti leiðsluni í Cambridge Analytica og samstarvsfeløgum teirra, men higartil hevur einki verið at frætt frá sjálvum Facebook.
Í eini dagføring í gjárkvøldið greiddi Mark Zuckerberg frá, at hann og Facebook nú arbeiða við at skilja hvat tað var, ið veruliga hendi.
- Vit hava ábyrgdina av at verja tínar dátur, og um vit ikki megna tað, so hava vit ikki uppiborið at vera til tína tænastu. Eg havi arbeitt við at skilja, júst hvat hendi, og hvussu vit tryggja, at tað ikki hendir aftur, skrivar Mark Zuckerberg.
- Góðu tíðindini eru, at tey mest týðandi stigini fyri at forða fyri, at slíkt hendir aftur, hava vit longu tikið fyri langt tíð síðani. Men vit hava eisini gjørt mistøk. Meir er at gera, og vit skulu gera okkum ómak við tí.
Mark Zuckerberg heldur fram við at greina hendingarnar í málinum við Cambridge Analytica. Ein tilgongd, ið hevur tikið fleiri ár. Hann endar dagføringina á Facebook við at greiða frá viðurskiftunum viðvíkjandi Cambridge Analytica – eitt samstarv, ið hevur vart í fleiri ár. Hann endar við at lýsa tvey tiltøk, sum hann og Facebook skulu gera orsaka av hesum málinum.
- Í fyrsta lagi kanna vit allar appir, ið hava havt atgongd til stórar mongdir av vitan áðrenn vit broyttu okkara pall og avmarkaðu atgongdina í 2014. Vit fara eisini at kanna allar illgrunasamar appir nærri, skrivar Mark Zuckerberg.
- Í øðrum lagi fara vit at avmarka atgongdina til dátur enn meira fyri at forða fyri misbrúki frameftir. Til dømis strika vit atgongdina til tínar dátur, um tú ikki hevur brúkt teirra app í tríggjar mánaðir. Vit avmarka tær dátur, tú gevur í eini app, tá tú innritar teg, til bert at umfata navn, vangamynd og teldupostin, skrivar Mark Zuckerberg.
Facebook-stjórin greiðir eisini frá, at tey eisini broyta reglurnar fyri, nær fyritøkur sleppa at deila privatar dagføringar ella aðrar dátur, skrivar dr.dk.


text:
Stevna Tjóðveldisfloksins, sum varð samtykt á stovningarfundi 22. og 23. mai 1948, er ein tíðarleys stevna. Hon byggir á altjóða og algild virðir og mál og er eins galdandi í dag, og tá hon varð samtykt.
1.
Føroyska tjóðveldið verður stovnsett við fólkaræði í politiska, vinnuliga, sosiala og mentanarliga lívi landsins. Einki útlendskt vald eigur nakran rætt til ræði og ognir í landinum. Føroyar verða loystar úr øllum útlendskum bondum, soleiðis sum føroyska tjóðin avgjørdi á fólkaatkvøðuni 14. september 1946. Heldur ikki eigur nakar einstaklingur ella nøkur serstøk stætt framíhjárætt til vald landsins og ognir. Føroyingar allir eiga somu samfelagsrættindi og hava somu samfelagsskyldur.
2.
Politiska lív landsins verður grundað á satt fólkaræði. Valdið er fólksins, og teir, sum røkja størv í umboði fólksins, skulu í øllum lutum standa fólkinum til svars fyri gerðir sínar í hesum størvum. Tað verður at menna fólkið og vekja ans tess og áhuga fyri landsviðurskiftum og landsmálum.
3.
Til tess at tryggja og økja inntøkur fólksins sum heild verður at leggja ætlan fyri uppbygging framleiðsluútbúnaðarins og uppdyrking landsins, at samskipa vinnulívsstarv einstaklinga og hins almenna, at bøta um og fremja yrkiskunnleika og vinnulívssermentan, at nýta bestu og fullkomnastu amboð og framleiðsluhættir og at troyta vinnulívsmøguleikar, sum enn liggja á láni í fiskiskapi, landbúnaði, ídnaði, fossamegi og sigling.
Uttanlandshandilin allur, innflutningur og útflutningur eins og peningamál, bankamál og gjaldoyrismál, verða heilt at koma undir eftirlit og umsjón samfelagsins.
4.
Fólkið, sum starvar í framleiðsluni, jarðarmenn, fiskimenn og verkamenn eins og tænastufólk, eiga rættvísa løn fyri starv sítt.
5.
Í skattamálum – beinleiðis og óbeinleiðis – verður hitt almenna at leggja rættvísan skatt á samfelagslimirnar. Tað almenna stendur til svars fyri, at skattauppgávan verður bein.
6.
Øllum teimum, sum av sjúku, elli, óhappi ella vinnuloysi eru ikki før fyri at bjarga sær og sínum, verður veitt fullkomin hjálp og stuðul. Eingin eigur at koma í neyð ella undir vánalig kor av hesum orsøkum.
7.
Grundarlagið undir mentan fólksins er bøttur barnaskúli. Øll børn hava rætt og skyldu til ókeypis framhaldslærdóm, annaðhvørt almennan lærdóm ella serstakan yrkislærdóm. Hægri skúlar, studentaskúli og lærdur háskúli, søvn og aðrir mentanarstovnar, kostað av samfelagnum, bera hægri mentan landsins og vísindi. Fátækt og fjarbýli eiga ikki at forða evnaligum ungfólki lærdóm og mentan. Mentamonnum, vísindamonnum og listamonnum tjóðarinnar verða tryggjað sømilig kor og líkindi at røkja størv síni.
8.
Sum tjóð í frælsum landi taka føroyingar lut í altjóðasamstarvi um slík mál, sum týdning hava fyri tjóðina.
9.
Tað verður at fara undir dyggiligt endurreisingarstarv og uppbyggingarstarv á øllum økjum samfelagsins, so at fólkið alt, sum her veksur upp, fær líkindi at liva við sømd í føðilandi sínum.


text:
Orð: Gulak Jacobsen
Lag: Svenskt fólkalag / Ack Värmeland, du sköna
Langt burt frá øðrum londum – og báran gongur brøtt –
ein oyggjaflokkur samlaður man finnast;
har kanst tú síggja líðir, har kanst tú síggja fløtt,
og grasið grør frá egg til dalin innast;
og fjøllini tey reisa seg ímóti himli høgt,
ei annað eygað skoðar, er tað enn bjart og gløgt,
enn hav og himmal – landið tað er Føroyar.
Um tú vilt geva gætur, vilt tú verða varur við
mangt gott og vakurt millum fjals og fjøru;
tær oyggjar rætt sum systrar, ja allar lið um lið,
so vinaliga líta hvør mót øðru.
Har kanst tú finna hvítan sand og bratta meitilberg,
hvar lomvigi og lundi geva fólki hold og merg,
tí djarva fólk´, sum hevur heim í Føroyum.
Vit, sum í Føroyum fingu dagsins ljós at sjá,
sum børn við móðurbarm har mundu hvíla,
vit vilja, meðan vit eru hesum foldum á,
tær oyggjar elska bæði nú og síðla.
Tí, sig mær, kanst tú finna so hugnaligt eitt orð,
um tú tín tanka vendir í sunnan og í norð,
sum føðiland, og okkum er tað Føroyar.
Hvar enn tín fótur fjakkar, hvar enn tú festir búgv,
ber altíð títt føðiland í minni;
tí urtin hon følnar og verður ikki drúgv,
er rótleysur stelkurin hin stinni.
Bið gott yvir fólkið av fornari ætt,
sum Guð hevur givið so dýran ein skatt:
At liva við friði í Føroyum.


text:
Nýggjárshald í Runavík
Nýggjársnevndin í Runavíkar Kommunu skipar aftur í ár fyri felags nýggjárshaldi fyri íbúgvunum í kommununi.
Byrjað verður kl. 23.15 við kyndlagongu frá Rókini og frá Glyvra skúla oman á nýggja havnarøkið.
Nýggjársrøðan verður hildin kl 23.45, røðari verður Jákup Lamhauge. Á middnátt verður stóra bálið tendrað og skotið verður við fýrverkið. Harumframt verður skipað fyri felagssangi.
Kl 01.00 verður nýggjársdansur í Støkkhøllini við Ronnie Nielsen, Hjalta Joensen, Høgna Klakkstein og Jákupi Olsen.
Runavíkar kommuna og Kunningarstovan í Runavík ynskja øllum eitt gott nýggjár.